PRN Sabah gagal tonjol kesepakatan PN, Muafakat Nasional

BANGI, 25 Muharram 1442H, Ahad – Pilihan Raya Negeri (PRN) Sabah sepatutnya lebih menggambarkan kesepakatan di antara Perikatan Nasional (PN) dan Muafakat Nasional.

Namun, sebaliknya berlaku apabila sifat tamak dan mahu kembali berkuasa lebih ditonjolkan sehingga semangat Muafakat Nasional gagal digambarkan kepada masyarakat, kata Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim.

Paling ketara, tindakan UMNO tidak memberikan laluan kepada PAS meletakkan calon dalam PRN Sabah, menampakkan parti Melayu itu tidak mempedulikan semangat Muafakat Nasional.

“Sebelum ini telah berlaku beberapa PRK dan saya melihat kesepakatan antara UMNO dan PAS atas roh MN telah bermula dengan baik.

“Walaupun sebelum ini kesemua parti itu tidak diwakili oleh calon PAS tetapi sebab atau alasan yang diberikan oleh pimpinan masih boleh diterima, iaitu kawasan tersebut adalah milik BN biarlah BN bertanding,” katanya kepada Ismaweb.net, hari ini.

Ustaz Zamani berkata, UMNO Sabah seolah-olah tidak mengambil pengajaran di atas kekalahan pada Pilihan Raya Umum Ke-14 (PRU14), dan merasakan parti itu sudah boleh memimpin politik tanpa PAS.

“Ini sebenarnya penyakit pimpinan UMNO yang masih tidak berubah.

“PN pula adalah watak UMNO juga, ini kerana mereka hanya sekadar bertukar label sahaja. Siapa itu PN, mereka adalah UMNO,” katanya.

Terdahulu, Perdana Menteri, Tan Sri Muhyiddin Yassin mengumumkan gabungan parti yang disertai Barisan Nasional (BN), PN dan Parti Bersatu Sabah akan dikenali sebagai Gabungan Rakyat Sabah.

Muhyiddin berkata, nama gabungan itu digunakan secara rasmi selepas 26 September apabila berjaya membentuk kerajaan negeri yang baharu.

Di sebalik permuafakatan dalam gabungan itu, akar umbi PAS meluahkan rasa kecewa apabila parti itu langsung tidak diberikan sebarang kerusi.

Mengulas perkara itu, Ustaz Zamani berkata, PAS tidak berani menyatakan ketidakpuasan hati terhadap keputusan itu.

“PAS pula saya dapati sangat kecewa kerana mereka tertipu dengan rakan PN dan juga MN.

“Justeru, pendekatan mengalah dan sanggup menjadi tukang pukul gendang pada PRN Sabah adalah jalan selamat untuk menagih kerusi pada PRU15 nanti,” katanya.

PRN Sabah bermula dengan rasminya sebaik proses penamaan calon di seluruh negeri itu tamat semalam.

Seramai 447 calon diumumkan bertanding pada PRN Sabah kali ini, berbanding PRU14 lalu iaitu 252 calon sahaja.


Tun M harap telefon bimbit terus diharamkan dalam pusat mengundi

ALOR SETAR, 24 Rabiulakhir 1444H, Sabtu – Pengerusi Parti Pejuang Tanah Air (Pejuang), Tun Dr Mahathir Mohamad berharap Suruhanjaya Pilihan Raya (SPR) dapat terus mengharamkan penggunaan telefon bimbit di dalam pusat mengundi pada Pilihan Raya Umum akan datang.

Menurut bekas Perdana Menteri itu, perkara berkenaan dapat mengelak pengundi daripada ‘membocorkan’ kertas undian mereka kepada pihak tertentu.

“Bila tidak bawa telefon bimbit di tempat mengundi, mereka tidak boleh dedahkan siapa yang mereka undi. Tetapi, kalau bawa telefon bimbit masuk, boleh ambil dan hantar gambar berkenaan kepada pihak tertentu.

“Jadi, orang luar boleh tahu siapa yang mereka undi. Kalau yang hendak bagi duit, tunjuk pangkah parti, jadi kena bagi duit dan apabila banyak sangat penggunaan duit ia akan mempengaruhi keputusan undi seseorang,” katanya.

Dr Mahathir berkata demikian ketika ditemui selepas mengundi di pusat pengundian di Sekolah Kebangsaan (SK) Titi Gajah, di sini kira-kira 10.55 pagi tadi.-  Berkata


Wujudkan polisi khusus selaras kerja selenggara lebuh raya

Oleh Ainul Illia Meor Suzurudin

BANGI, 28 Ramadan 1444H, Rabu – Punca kerja-kerja penyelenggaraan jalan yang dilakukan di musim perayaan perlu dikenalpasti kerana ia bukan sahaja menyebabkan kesesakan teruk, bahkan turut memberi kesan kepada kos dan masa pengguna.

Pakar kejuruteraan pengangkutan, Prof Dr Ahmad Farhan Mohd Sadullah berkata, pihak pengendali lebuh raya sepatutnya bertanggungjawab memastikan tiada perkara yang akan mengurangkan kapasiti semua keadaan, terutama apabila peningkatan mendadak aliran lalu lintas ketika musim perayaan sudah dijangka dari awal.

Beliau berkata, pemikiran logik akan difahami semua pihak terutamanya para profesional di pihak pengendali jalan atau lebuh raya ini.

“Sememangnya sebarang perkara yang mengurangkan kapasiti jalan raya akan mengakibatkan fenomena yang dipanggil ‘bottleneck’, dan ini akan mengakibatkan kesesakan kerana aliran lalu lintas akan terganggu akibat pengurangan kapasiti.

“Kerja-kerja penyelenggaraan jalan memang akan menghasilkan bottleneck ini. Namun, persoalannya adalah kenapa penyelenggaraan masih berlaku dalam musim perayaan ini?

“Bagi saya ia menunjukkan kegagalan dalam pengurusan projek. Audit perlu dilakukan untuk mengetahui kenapa ia berlaku dan untuk elakkan kejadian ini daripada berulang,” katanya ketika dihubungi Ismaweb.net.

Mengulas lanjut, Prof Ahmad Farhan berkata, beberapa perkara boleh menjadi punca permasalahan ini, antaranya perancangan yang tidak peka kepada waktu-waktu puncak.

Selain itu, katanya, proses perolehan dan lantikan panel kontraktor yang tidak berkesan sehingga mengakibatkan kerja penyelenggaraan tergendala boleh juga terjadi.

“Antara punca lain juga syarikat yang dilantik telah gagal menjalankan kerja mengikut jadual,” katanya.

Justeru, beliau mengesyorkan supaya diwujudkan polisi di mana semua kerja-kerja penyelenggaraan lebuh raya atau jalan (tidak termasuk hal kecemasan dan mendesak) dilakukan antara 12 tengah malam hingga 5 pagi sahaja.

“Dan kontraktor perlu habiskan kerja dalam tempoh ni,” katanya lagi.

Kelmarin, Lebuhraya Kuala Lumpur-Karak arah Timur berhampiran Bentong, dilaporkan mengalami kesesakan teruk akibat kerja-kerja penyelenggaraan jalan raya.

Menurut akaun Twitter Lebuhraya Pantai Timur (LPT), trafik sesak berlaku sepanjang 11.7 kilometer (km) bermula dari KM20.1 arah timur sehingga ke lokasi kerja-kerja penyelenggaraan.

Susulan itu, Kementerian Kerja Raya (KKR) mengarahkan semua syarikat konsesi lebuh raya menghalang kerja-kerja penyelenggaraan lebuh raya serta merta bermula semalam hingga 7 Mei ini.

Menterinya, Datuk Seri Alexander Nanta Linggi berkata, ia membolehkan melancarkan aliran trafik susulan orang ramai dijangka pulang ke kampung halaman untuk menyambut Aidilfitri.


Dakwaan rogol: Pembelaan Paul Yong tutup kes selepas panggil 3 saksi

IPOH, 28 Syaaban 1443H, Khamis – Pihak pembelaan dalam kes rogol melibatkan Ahli Dewan Undangan Negeri (ADUN) Tronoh Paul Yong Choo Kiong, hari ini menutup kes mereka selepas selesai memanggil kesemua tiga saksi.

Peguam Datuk Rajpal Singh yang mengetuai pasukan pembelaan, memaklumkan perkara tersebut kepada Hakim Mahkamah Tinggi Datuk Abdul Wahab Mohamed bahawa pihaknya menutup kes itu selepas saksi ketiga, bapa saudara kepada pembantu rumah Indonesia yang mendakwa menjadi mangsa rogol, selesai memberikan keterangan.

Hakim kemudian memerintahkan kedua-dua pihak mengemukakan hujahan bertulis sebelum atau pada 25 April, dan memfailkan jawapan balas pada 9 Mei selain menetapkan 17 Mei untuk kedua-dua pihak berhujah secara lisan.

Sebelum ini pada 16 Mac, pasukan pembelaan memanggil dua orang saksi termasuk Chooo Kiong dan isterinya, Too Choon Looi, 46.

Dalam prosiding hari ini, saksi terakhir iaitu bapa saudara kepada pembantu rumah warga Indonesia tersebut memberitahu mahkamah menggunakan jurubahasa, bahawa mangsa pernah menyebut ‘ada orang jahat’ dan ingin pulang ke negara asal.

Muhammad Rusdi, 51, dari Sumbawa, Indonesia berkata perkara itu dimaklumkan kepadanya dan juga ibu mangsa, hanya dikenali sebagai Tina, dalam satu pertemuan di Kedutaan Indonesia di Kuala Lumpur pada 19 Sept 2019 lalu.

“Masa jumpa, dia cuma cakap mahu pulang sambil menangis dan memeluk ibunya. Dia mahu pulang kerana ada orang jahat,” katanya sewaktu disoal Timbalan Pendakwa Raya Mohd Fitri Sadarudin.

Ditanya Mohd Fitri sama ada mangsa merujuk ‘orang jahat’ itu kepada majikannya, Muhamad tidak bersetuju.

Muhammad turut memaklumkan pada satu-satunya pertemuan antara mereka bertiga itu, mangsa cuba memberitahu satu rahsia namun tidak berbuat demikian, kerana diarah keluar dari hostel kedutaan.

Saksi itu juga tidak setuju dengan cadangan Mohd Fitri, bahawa rahsia itu merujuk kepada hasrat wanita tersebut yang mahu memberitahu dia telah dirogol oleh majikannya.

Muhammad selepas itu bersetuju dengan cadangan Mohd Fitri bahawa memandangkan laporan polis dibuat ibu mangsa selepas pertemuan tersebut, seharusnya dia yang hadir memberikan keterangan namun tidak dapat berbuat demikian kerana uzur (sakit) di Indonesia.

Ketika disoal balas oleh Rajpal Singh sama ada mangsa memaklumkan siapa ‘orang jahat’ yang dimaksudkan, Muhammad menjawab: “Tidak bilang (dimaklumkan). Saya tidak tahu siapa orang itu.”

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019, mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Mahkamah Tinggi sebelum ini, memerintahkan Yong membela diri selepas memutuskan bahawa pendakwaan berjaya membuktikan kes prima facie terhadapnya. – Bernama


Negara dijangka alami El Nino lemah bermula bulan ini

KUALA LUMPUR, 18 Zulkaedah 1444H, Rabu – Negara dijangka mengalami fenomena El Nino lemah bermula bulan ini dan meningkat ke tahap sederhana pada November depan, kata Menteri Sumber Asli, Alam Sekitar dan Perubahan, Iklim Nik Nazmi Nik Ahmad.

Beliau berkata, fenomena itu dijangka mengakibatkan pengurangan jumlah hujan sehingga 20 hingga 40 peratus pada Jun hingga Oktober depan terutamanya negeri-negeri di selatan Semenanjung, barat Sarawak dan timur Sabah.

“Kelaziman dalam tempoh Monsun Barat Daya adalah tiupan angin secara konsisten dari arah barat daya dengan kelembapan udara lebih rendah dan keadaan atmosfera lebih stabil. Keadaan ini akan menyebabkan kurangnya pembentukan awan hujan sepanjang tempoh ini seterusnya mengakibatkan kebanyakan tempat di seluruh negara akan mengalami taburan hujan yang lebih rendah.

“Bagaimanapun, masih terdapat kemungkinan hujan lebat berserta angin kencang dan ribut petir berikutan fenomena garis badai masih boleh berlaku di pantai barat Semenanjung dan barat Sabah terutamanya pada awal pagi,” katanya ketika sesi penerangan situasi fenomena cuaca panas ekstrem di Dewan Rakyat hari ini.

Mengulas lanjut, Nik Nazmi berkata, negara dijangka berada dalam fasa akhir Monsun Barat Daya pada September dengan jangkaan peningkatan hujan di kebanyakan negeri di Semenanjung dan taburan purata hujan pada paras purata dari 100 milimeter (mm) hingga 450 mm.

“Kebanyakan kawasan di Sarawak dijangka menerima jumlah hujan pada paras purata antara 200 mm hingga 350 mm manakala kawasan-kawasan di Sabah dan Wilayah Persekutuan Labuan pula dijangka menerima taburan hujan pada paras purata iaitu sekitar 50 mm hingga 250 mm.

“Taburan hujan dijangka terus meningkat pada Oktober susulan negara akan berada dalam fasa Peralihan Monsun yang kedua dan seterusnya pada November apabila negara dijangka memasuki fasa Monsun Timur Laut,” katanya.

Beliau juga berkata pada masa ini, tiada suhu ekstrem melebihi 38 darjah Celsius diramal berlaku dari Jun hingga Disember depan.

“Bagaimanapun, masih terdapat kemungkinan negara akan mengalami suhu sedikit lebih tinggi daripada biasa, dengan peningkatan antara 0.5 darjah Celsius hingga 1.0 darjah Celsius,” katanya.

Nik Nazmi berkata sejak Januari hingga Mei lepas, bacaan suhu harian maksimum tertinggi yang direkodkan adalah 38.6 darjah Celcius di Raub, Pahang.

“Sehingga Isnin lepas (5 Jun), data terkini menunjukkan hanya kawasan Bentong, Pahang berada pada Tahap 1 iaitu tahap berjaga-jaga, dengan catatan suhu maksimum harian 35 hingga 37 darjah Celsius sekurang-kurangnya selama tiga hari berturut-turut manakala kawasan lain di seluruh Malaysia berada pada tahap normal dengan suhu maksimum harian kurang daripada 35 darjah Celsius,” katanya.

Sementara itu, Nik Nazmi ketika menjawab persoalan yang dibangkitkan Ahli Dewan pada sesi penerangan itu berkata Jabatan Alam Sekitar (JAS) giat menjalankan pemantauan dan penguatkuasaan bagi mengelakkan pembakaran terbuka.

Beliau berkata, JAS telah mengeluarkan 73 notis arahan dan 48 kompaun berkaitan pembakaran terbuka selain menggunakan teknologi ‘big data analytics’ dan imej satelit untuk meramal kebakaran hutan.

Ditanya jika pembenihan awan akan dilakukan untuk mengurangkan kesan cuaca panas, Nik Nazmi berkata ia bukan penyelesaian tuntas, ia tertakluk kepada beberapa faktor seperti kesesuaian atmosfera dan kewujudan awan yang bersesuaian.- Bernama


Tiada halangan untuk pindah wang 1MDB ke Petrosaudi: Saksi

KUALA LUMPUR, 9 Zulkaedah 1443H, Khamis– Seorang pegawai bank memberitahu Mahkamah Tingg hari ini bahawa tiada sebarang halangan diterima oleh banknya, untuk melakukan transaksi pemindahan wang berjumlah US$110 juta daripada 1Malaysia Development Berhad (1MDB) kepada syarikat perkhidmatan minyak dan gas Petrosaudi International Ltd (PSI) pada Mei 2011.

Pembantu Naib Presiden di Bahagian Operasi Pasaran Global Deutsche Bank (Malaysia) Berhad, Fatehah Md Salleh, 39, berkata pada 27 Mei 2011, pihaknya telah menerima dokumen daripada ‘front office’ bahagian Pasaran Global berkaitan arahan pembayaran pertukaran matawang asing untuk 1MDB.

Saksi pendakwaan ke-22 itu berkata, arahan pembayaran berkenaan adalah kepada Bank JP Morgan Chase New York ke akaun RBS Coutts Bank Ltd, untuk dikreditkan ke akaun bernombor 11116073.

Akaun tersebut didakwa dimiliki oleh PSI, melalui surat yang ditandatangani oleh Ketua Pegawai Eksekutif (CEO) 1MDB Datuk Shahrol Azral Ibrahim Halmi.

“Seterusnya, pihak kami memulakan pemeriksaan latar belakang pemilik akaun melalui sistem PCR dan sistem ‘HotScan’ terhadap PSI dan RBS Coutts, dan mendapati tiada halangan untuk melakukan transaksi pemindahan wang kepada syarikat tersebut,” katanya.

Pada pemeriksaan balas oleh peguam Wan Aizuddin Wan Mohammed yang mewakili bekas Perdana Menteri Datuk Seri Najib Tun Razak, saksi mengesahkan sistem PCR adalah sistem pengesahan dalaman bank bagi mengesan sebarang ‘red flag’ berkaitan akaun tersebut.

Pada perbicaraan sebelum ini, mahkamah diberitahu akaun 11116073 adalah milik Good Star Ltd, syarikat yang pada mulanya dikatakan sebagai anak syarikat PSI tetapi kemudiannya didedahkan sebagai syarikat yang dikaitkan dengan ahli perniagaan dalam buruan, Low Taek Jho atau Jho Low.

Sementara itu, Naib Presiden Bahagian Operasi Pasaran Global di bank sama (Deutsche Bank) Nur Hasnee Taha Mdd Nordin berkata, sebanyak RM3.487 bilion dipindahkan 1MDB kepada Deustche Bank melalui lima transaksi Sistem Pemindahan Dana dan Sekuriti Secara Elektronik Masa Nyata (RENTAS) pada 30 September 2009.

Saksi pendakwaan ke-21 itu berkata, wang tersebut dipindahkan oleh 1MDB bagi tujuan transaksi penukaran mata wang asing dengan membeli US$1 bilion (RM3.487 juta) di mana US$700 juta kemudian dipindahkan ke RBS Coutts serta US$300 juta didepositkan ke dalam akaun JP Morgan seperti yang diarahkan oleh 1MDB.

Nur Hasnee juga mengesahkan transaksi daripada 1MDB kepada Deutsche Bank pada 27 Mei 2011 dengan jumlah keseluruhan RM335.115 jutam yang dipindahkan daripada akaun AmBank milik 1MDB, bertujuan untuk transaksi pertukaran wang asing bagi membeli mata wang Amerika sebanyak US$110 juta.

Katanya ia kemudiannya dipindahkan ke akaun Bank JP Morgan Chase New York dan ke akaun RBS Couttsm untuk dikreditkan ke nombor akaun 11116073 seperti yang diarahkan oleh 1MDB kepada Deutsche Bank.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 13 Jun. – bernama


SAMKA desak kerajaan Pahang, RDP hormat keputusan Mahkamah Rayuan

KUANTAN, 7 Safar 1443H, Selasa – Save Musang King Alliance (SAMKA) mendesak kerajaan negeri Pahang dan Royal Pahang Durian Group (RPD) untuk menghormati keputusan yang dibuat oleh Mahkamah Rayuan serta tidak membalas dendam terhadap pekebun durian.

Desakan lantang SAMKA itu dibuat selepas Mahkamah Rayuan pada 8 September lalu mengarahkan Mahkamah Tinggi mendengar permohonan semakan kehakiman oleh 204 pekebun durian Musang King di Raub terhadap notis pengusiran yang dikeluarkan oleh kerajaan negeri Pahang.

Peguam yang mewakili mereka, Siew Choon Jern berkata, mahkamah turut membenarkan perintah penangguhan pelaksanaan untuk mengekalkan status quo sementara ia diselesaikan di Mahkamah Tinggi.

Pengurusan kes di Mahkamah Tinggi ditetapkan pada 22 September.

Berikutan itu, SAMKA berkata, keputusan Mahkamah Rayuan itu bermakna pihak berkuasa dan RPD dilarang melakukan penguatkuasaan terhadap pekebun serta menyekat kerja dan pergerakan harian pekebun di kebun mereka sehingga perkara tersebut diselesaikan.

“Sejak SAMKA memulakan proses undang-undang terhadap pihak berwajib dan RPD, kerajaan menyalahgunakan penguat kuasa negara dengan memerintahkan polis, Jabatan Perhutanan, Suruhanjaya Pencegahan Rasuah Malaysia (SPRM) dan Lembaga Hasil Dalam Negeri (LHDN) untuk secara konsisten mengancam dan menakut-nakut pekebun durian.

“Pihak berkuasa ingin mewujudkan ‘keganasan putih’ untuk memaksa para pekebun menyerah kepada RPD dan menarik diri daripada tuntutan itu.

“Nasib baik, pekebun tidak melepaskan hak mereka dan menandatangani kontrak dengan RPD; jika tidak, RPD akan memonopoli pasaran domestik sambil terus memanfaatkan hak pekebun dan menjadikan mereka sebagai ‘hamba moden’ tanpa usaha,” dakwa SAMKA.

SAMKA yang menyifatkan keputusan Mahkamah Rayuan sebagai berita baik ditunggu-tunggu oleh semua pekebun durian di Raub juga mendedahkan bahawa, mereka sedang menyiapkan tuntutan mahkamah lain terhadap kerajaan negeri Pahang berhubung penguatkuasaannya yang tidak sah di mahkamah.

“Ini bukan pengakhiran tetapi permulaan perjalanan undang-undang. SAMKA berharap agar para pekebun tetap bersatu, tidak menandatangani atau berkompromi dengan kontrak dan perjanjian yang tidak setara, tidak pernah berserah kepada kerajaan ‘barbarian’, dan tidak pernah menyerah,” katanya.


Bicara kes Ahmad Zahid disambung 27 Januari jika PKP tak lanjut

KUALA LUMPUR, 5 Jamadilakhir 1442H, Isnin – Perbicaraan kes bekas Timbalan Perdana Menteri Datuk Seri Dr Ahmad Zahid Hamidi membabitkan dana Yayasan Akalbudi yang sepatutnya bersambung hari ini, ditangguhkan ke 27 Januari ini.

Timbalan Pendakwa Raya Datuk Raja Rozela Raja Toran yang mengetuai pasukan pendakwaan dalam perbicaraan kes itu memberitahu perkara berkenaan kepada Bernama menerusi pesanan aplikasi Whatsapp.

“Perbicaraan itu akan disambung semula pada 27 Januari tetapi tertakluk kepada sebarang lanjutan PKP oleh kerajaan. Jika PKP dilanjutkan lagi, mungkin kita akan mula pada 22 Februari,” katanya.

Timbalan Pendaftar Mahkamah Tinggi Farah Azura Mohd Saad ketika dihubungi mengesahkan perkara tersebut.

Pihak pendakwaan dijadualkan memanggil pegawai penyiasat Suruhanjaya Pencegahan Rasuah Malaysia Fairul Rafiq Hamiruddin untuk memberi keterangan pada perbicaraan akan datang.

Pada 28 Oktober tahun lepas, pihak pendakwaan memaklumkan Hakim Collin Lawrence Sequerah yang mendengar kes itu bahawa tujuh saksi lagi akan dipanggil untuk memberi keterangan.

Seramai 90 saksi pendakwaan telah memberi keterangan dalam perbicaraan yang kali terakhir berlangsung pada 13 Oktober lepas termasuk Ketua Pegawai Eksekutif Armada Holdings Sdn Bhd Datuk Wasi Khan @ Wasiyu Zama Israr; bekas pegawai khas Ahmad Zahid, Datuk Seri Wan Ahmad Wan Omar; rakan kongsi firma guaman Tetuan Lewis & Co, B. Muralidharan; pengurup wang Omar Ali Abdullah dan bekas Setiausaha Eksekutif kepada Ahmad Zahid, Mejar Mazlina Mazlan @ Ramly.

Ahmad Zahid, 68, yang juga Presiden UMNO, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi. – Bernama


Penceroboh Yahudi ‘sengaja’ bakar tanah Palestin

TEBING BARAT, 14 Zulkaedah 1444H, Sabtu – Penduduk haram Israel membakar tanah di bandar Qusra, Tebing Barat yang diduduki utara, selatan Nablus.

Penceroboh haram membakar ladang pastoral, sekali gus mengakibatkan kawasan yang luas terbakar.

Mereka juga memecahkan batu nisan di kampung Burqa, barat laut Nablus.

Ketua pemantau penempatan Pihak Berkuasa Palestin di utara Tebing Barat, Ghassan Daghlas berkata, peneroka Israel menghancurkan beberapa batu nisan di salah satu tanah perkuburan kampung di tanah berhampiran penempatan haram Homesh .

Terdapat peningkatan dalam jumlah serbuan Israel merentasi Tebing Barat yang diduduki tahun ini.

Paling agresif di Nablus dan Jenin, ditambah dengan keganasan yang dilakukan oleh peneroka haram yang kadang-kadang menentang tentera Israel. – Agensi


‘Harap DBP ambil tindakan papan iklan cemar BM’

BANGI, 22 Syawal 1443H, Isnin – Langkah kerajaan untuk meminda Akta Dewan Bahasa dan Pustaka (DBP) 1959 perlu didukung semua pihak bagi membolehkan agensi terbabit membuat penguatkuasaan dan pelaksanaan dasar yang sewajarnya.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, langkah yang diumumkan Perdana Menteri, Datuk Seri Ismail Sabri wajar disokong untuk melihat Malaysia gagah dengan bahasa kebangsaannya.

Beliau turut mengharapkan supaya Ahli-Ahli Parlimen sama ada di blok kerajaan atau pembangkang dapat membuat kajian menyeluruh dan serius menjelang pindaan akta itu di Parlimen nanti.

“Janganlah ada yang ambil kesempatan untuk mempolemik dan mempolitikkan usaha ini nanti.

“Ini agenda nasional bersama yang bakal menentukan masa depan bahasa Melayu di persada antarabangsa, insyaAllah,” katanya dalam kenyataan, hari ini.

Semalam, Ismail Sabri mengumumkan usaha kerajaan meminda Akta DBP 1959 bagi memberikan lebih kuasa kepada agensi terbabit dalam memastikan bahasa Melayu digunakan secara menyeluruh.

Beliau berkata, banyak nama-nama jalan, papan tanda dan taman perumahan tidak menggunakan bahasa Melayu, sedangkan penggunaannya adalah satu syarat.

“DBP tidak mempunyai kuasa untuk mengambil tindakan dari segi penyalahgunaan bahasa Melayu. Saya difahamkan Majlis Daerah yang meluluskannya juga tidak ada kuasa.

“Disebabkan itu kita mahu pinda Akta DBP supaya diberikan kuasa dari segi penguatkuasaan dan tindakan undang-undang jika terdapat pelanggaran penggunaan bahasa Melayu,” katanya.

Melalui pindaan itu nanti, Aminuddin mengharapkan DBP dapat mengambil tindakan ke atas mana-mana papan iklan atau nama jalan yang mencemarkan, tidak melambangkan dan mengabaikan penggunaan bahasa Melayu.

“Selama ini DBP hanyalah sebagai agensi yang mengangkat bahasa Melayu dengan pelbagai aktiviti.

“Tetapi tidak ada kuasa untuk menguatkuasa jika berlaku kesalahan dalam penggunaan bahasa Melayu dengan sengaja, apatah lagi sehingga mencemarkan bahasa,” katanya.


Penamaan calon Padang Serai, Tioman mula jam 9 pagi esok

BANGI, 28 Rabiulakhir 1444H, Rabu – Suruhanjaya Pilihan Raya Malaysia (SPR) menyarankan bakal calon yang ingin bertanding Pilihan Raya Umum Ke-15 (PRU15) bagi Parlimen P017 Padang Serai dan Dewan Negeri N42 Tioman membuat semakan awal sebelum hari penamaan calon, esok.

Setiausaha SPR, Datuk Indera Ikmalrudin Ishak berkata, bakal calon yang ingin bertanding boleh menyerahkan kertas penamaan calon dari jam 9 pagi hingga 10 pagi.

Beliau berkata, penyerahan boleh dibuat calon, pencadang atau penyokong di Pusat Penamaan Calon (PPC) di Dewan Kompleks Sukan Kulim Hi-Tech bagi Parlimen Padang Serai dan Dewan Jubli Perak Sultan Haji Ahmad Shah, Rompin untuk Dewan Negeri Tioman.

“Seterusnya, calon-calon yang telah sah dinamakan sebelum ini (5 November 2022) juga dikehendaki hadir ke Pusat Penamaan Calon (PPC) yang berkenaan antara jam 9 pagi sehingga 10 pagi bagi tujuan cabutan undi untuk menentukan susunan nama pada kertas undi.

“Selain itu, bakal-bakal calon juga disarankan untuk membuat pembayaran deposit lebih awal dan resit pembayaran tersebut hendaklah dibawa pada hari penamaan calon sebagai bukti pembayaraan.

“Ini bertujuan untuk memastikan semua proses penamaan calon dapat diselesaikan lebih awal dan berjalan lancar,” katanya dalam kenyataan, hari ini.

Ikmalrudin berkata, bakal calon yang mewakili mana-mana parti juga diingatkan bahawa surat kebenaran untuk menggunakan simbol parti yang diwakili hendaklah dikemukakan ketika menyerahkan kertas penamaan.

Katanya, hanya calon, pencadang dan penyokong calon dibenarkan masuk ke PPC, sementara orang awam serta penyokong-penyokong yang mengiringi calon dilarang menunggu atau berada dalam jarak 50 meter dari sempadan yang telah ditetapkan.

“Penggunaan semua jenis alat muzik ataupun pembesar suara bagi tujuan dakyah politik melalui apa-apa cara termasuk menerusi penggunaan apa jua jenis kenderaan adalah tidak dibenarkan pada Hari Penamaan Calon dan merupakan satu kesalahan di bawah Akta Kesalahan Pilihan Raya 1954.

“SPR menyeru kepada semua calon dan parti-parti politik yang terlibat agar sentiasa mematuhi undang-undang, peraturan, tata etika dan arahan-arahan yang dikeluarkan oleh SPR, PDRM dan Pihak Berkuasa Tempatan (PBT) pada hari penamaan calon,” katanya.

PRU15 bagi kedua-dua kawasan itu diadakan selepas tertangguh berikutan kematian calon Pakatan Harapan (PH), M Karupaiya di kerusi Parlimen Padang Serai pada 16 November dan calon Perikatan Nasional (PN) di DUN Tioman, Md Yunus Ramli pada 19 November lalu.


India henti eksport beras putih bukan basmati serta-merta

NEW DELHI, 3 Muharam 1445H, Jumaat – India mengharamkan eksport beras putih bukan basmati di negara itu berkuat kuasa serta-merta.

Kementerian Hal Ehwal Pengguna berkata, larangan berkenaan dilakukan bagi memastikan bekalan beras putih bukan basmati mencukupi di India, serta meredakan kenaikan harga di pasaran domestik.

Beras putih bukan basmati kini menyumbang kira-kira satu perempat daripada eksport beras India.

Bagaimanapun, Ketua Analisis dan Penyelidikan Pelaburan di Hargreaves Lansdown, Emma Wall menjangkakan tindakan larangan berkenaan boleh menaikkan harga makanan global.

“Adalah adil untuk mengatakan situasi ini akan memberi kesan yang cukup ketara kepada harga makanan global, selepas ini” katanya.

India ialah pengeksport beras terbesar dunia, menyumbang lebih daripada 40 peratus dalam penghantaran global.

Beras bukan basmati biasanya dieksport ke negara-negara di Asia dan Afrika.

Sebelum ini, kerajaan India mengenakan cukai eksport sebanyak 20 peratus untuk cuba menghalang jualan ke luar negara, selain mengehadkan penghantaran gandum dan gula. – Agensi


Senarai pengimport daging hanya didedah selepas pendakwaan selesai

PUTRAJAYA, 14 Jamadilakhir 1442H, Rabu – Senarai pengimport daging yang diberikan lesen untuk memasarkan daging di negara ini, hanya boleh didedahkan selepas pendakwaan membabitkan Suruhanjaya Pencegahan Rasuah Malaysia (SPRM) di mahkamah, selesai.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, perkara itu akan didedahkan mengikut ruang lingkup halal yang diuruskan Jabatan Kemajuan Islam Malaysia (Jakim).

“Insya-Allah tapi cuma, selepas pendakwaan di mahkamah,” katanya dalam kenyataan, hari ini.

Dr Zulkifli berkata, pendedahan itu akan dilakukan bagi mengurangkan kebimbangan orang ramai berhubung isu halal.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia.

Hasil risikan Jabatan Perkhidmatan Kuarantin dan Pemeriksaan Malaysia (MAQIS), kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula.

Berikutan itu, SPRM Johor menahan beberapa individu termasuk pegawai MAQIS, pengarah syarikat dan ejen penghantaran kerana disyaki terbabit kegiatan rasuah berhubung isu aktiviti penyeludupan bahan mentah sejuk beku dari negara yang dilarang untuk dibawa masuk ke Malaysia.


Siasatan berkait industri ayam sedang berjalan: MyCC

KUALA LUMPUR, 27 Ramadan 1443H, Jumaat – Siasatan berkaitan industri ayam sedang dijalankan, kata Ketua Pegawai Eksekutif Suruhanjaya Persaingan Malaysia (MyCC), Iskandar Ismail.

Beliau berkata, siasatan hanya menumpukan kepada sekumpulan pemain industri yang terbabit dalam kes itu.

Jelasnya, siasatan tertumpu kepada pihak berkenaan susulan tingkah laku mereka mungkin menimbulkan isu persaingan tertentu mengikut Seksyen 4 Akta Persaingan 2010.

“Kami berharap semua pihak memahami kerumitan penyiasatan kerana ia membabitkan ramai pemain dalam rantaian bekalan yang luas dengan pelbagai subsektor.

“Penyiasatan yang teliti dan terperinci diperlukan dan ia mungkin mengambil masa. Pada masa sama, kami ingin mengulangi bahawa siasatan kami sedang berjalan lancar,” katanya dalam kenyataan, hari ini.

Beliau juga menegaskan, anggapan bahawa MyCC sedang menyiasat ahli politik tertentu adalah spekulasi semata-mata.

Selain itu, katanya, terdapat juga kekeliruan dalam kalangan orang ramai mengenai definisi ‘kartel’ mengikut Akta Persaingan 2010.

Iskandar berkata, sebuah kartel dibentuk melalui perjanjian sulit antara pesaing dalam pasaran yang sama.

“Jadi, sebelum mana-mana kartel boleh dibentuk, perlu ada sekurang-kurangnya dua pesaing yang bersetuju bersekongkol antara satu sama lain, untuk tidak bersaing dalam pasaran berkaitan,” katanya.

Beliau berkata, kebiasaannya kumpulan pesaing itu bersetuju menetapkan harga produk mereka pada harga sama atau membahagikan pasaran mereka atau mengehadkan pengeluaran mereka.

“Kartel bukanlah monopoli dan begitu juga sebaliknya. Monopoli adalah satu perusahaan yang mempunyai kawalan sepenuhnya dalam sesuatu pasaran produk atau perkhidmatan.

“Jika terdapat lebih seorang pemain dalam pasaran terbabit, satu atau lebih daripada satu perusahaan boleh berada dalam kedudukan dominan jika mereka memegang kira-kira 60 peratus pasaran.

“Jadi, percubaan untuk menyamakan kartel dan monopoli sebagai satu konsep sama adalah salah sama sekali,” katanya.

Beliau berkata, ketika ini pihaknya telah mendapat kerjasama yang padu daripada pihak tertentu.

“Kami menggalakkan pihak yang merasakan mereka terlibat dalam amalan kartel dalam industri ayam untuk datang ke MyCC untuk memohon kelonggaran di bawah Seksyen 41 Akta Persaingan 2010 sebelum mereka disiasat”, katanya.


Relawan Muda ISMA bantu mangsa banjir di Raub

BANGI, 23 Jamadilawal 1442H, Khamis – Relawan Muda Ikatan Muslimim Malaysia (ISMA) Raub melaksanakan misi penghantaran bantuan kemanusiaan kepada mangsa yang terjejas dengan bencana banjir di daerah itu.

Misi bantuan kemanusiaan dengan kerjasama Yayasan Maghfirah itu turut disertai belia Pertubuhan Pembela-Pembela Islam Malaysia (PEMBELA).

Ketua Pemuda ISMA, Arifin Manan berkata, misi kali ini menghantar bantuan hygiene kit, kain selimut, kain pelikat serta air bersih kepada masyarakat Raub.

“Kami juga akan meninjau lokasi-lokasi yang memerlukan kerja-kerja pembersihan dan kemudiannya menggerakkan lebih 1,000 Relawan Banjir yang berdaftar untuk tujuan tersebut,” katanya dalam hantaran di Facebook, hari ini.

Orang ramai yang ingin menghulurkan sumbangan boleh ke akaun CIMB Yayasan Maghfirah 8603221427 (Reference : banjir).

Setakat jam 8.30 pagi tadi, jumlah mangsa banjir di Pahang terus meningkat kepada 24,298 orang daripada 6,535 keluarga di sembilan daerah.

Jumlah itu bertambah, berbanding petang semalam membabitkan 21,922 orang daripada 5,858 keluarga dan ditempatkan di 259 pusat pemindahan sementara (PPS).

Sebanyak 54 PPS dibuka di Temerloh, diikuti Maran (41), Lipis (40), Raub (37), Jerantut (36), Kuantan (33), Pekan (23), Bera (11) dan Rompin (tujuh).

Kuantan merekodkan 3,534 mangsa daripada 954 keluarga, diikuti Temerloh 5,818 membabitkan 1,618 keluarga; Maran 5,275 daripada 1,453 keluarga.

Rompin pula merekodkan 986 daripada 257 keluarga, Bera 726 daripada 197 keluarga, Raub 2,182 daripada 573 keluarga, Jerantut 2,367 daripada 568 keluarga; Lipis 2,551 daripada 675 keluarga dan Pekan 859 daripada 240 keluarga.


UiTM nafi halau pelajar

KUALA LUMPUR, 15 Safar 1442H, Sabtu – Universiti Teknologi MARA (UiTM) menafikan kenyataan yang mendakwa institusi pengajian tinggi awam itu telah menghalau pelajar susulan penangguhan pendaftaran secara fizikal yang berkuat kuasa hari ini.

Naib Canselor UiTM, Prof Emeritus Datuk Dr Mohd Azraai Kassim dalam satu kenyataan menjelaskan, kekeliruan yang berlaku adalah disebabkan salah faham berikutan sumber yang tidak tepat diperoleh para pelajar.

Menurutnya, UiTM telah mengeluarkan surat pekeliling berhubung arahan penangguhan pendaftaran para pelajar yang jelas menyatakan bahawa penangguhan itu dibuat semata-mata untuk memastikan keselamatan, kesihatan dan kebajikan para pelajar terpelihara.

“Meskipun penangguhan pendaftaran secara fizikal dikuat kuasakan, ini tidak bermakna para pelajar yang mendaftar akan dihalau malah para pelajar diberi pilihan sama ada untuk pulang atau tinggal di kolej.

“Jadi, saya tegas menafikan kenyataan yang mengatakan bahawa kita menghalau para pelajar seperti yang didakwa. Malahan kita mendekati para pelajar yang telah mendaftar lebih awal untuk membantu mereka susulan arahan penangguhan ini,” katanya.

Bagaimanapun, Datuk Mohd Azraai berkata, pihak universiti akan menjalankan siasatan terperinci berhubung aduan dan rungutan pelajar yang tular di media sosial bagi memastikan perkara itu tidak berlaku.

“UiTM tidak akan mengambil mudah dengan sebarang isu yang dibangkitkan kerana dalam suasana semasa, kita amat memahami sebarang kemungkinan, kesulitan dan kekeliruan yang timbul,” katanya.

Sehubungan itu, beliau menyeru pelajar yang berhadapan dengan masalah seperti yang telah berada di kampus yang ingin pulang dan tidak pasti apa yang hendak dibuat supaya berhubung dengan bilik gerakan di kampus masing-masing bagi mendapat bantuan sewajarnya.

Menyentuh isu yang mendakwa UiTM tidak menanggung segala kos penginapan para pelajar sekiranya Perintah Kawalan Pergerakan dilaksanakan, beliau berkata kenyataan tersebut bukan kenyataan rasmi UiTM. – Bernama


Selepas tudung, abaya pula diharamkan di sekolah Perancis

PARIS, 11 Safar 1445H, Isnin – Pihak berkuasa Perancis akan mengharamkan pemakaian abaya dalam kalangan pelajar perempuan beragama Islam di sekolah.

Menteri Pendidikan, Gabriel Attal berkata, larangan itu dikuat kuasakan atas alasan pakaian berkenaan melanggar undang-undang sekular Perancis yang ketat dalam pendidikan.

“Ia tidak mungkin lagi (boleh) memakai abaya di sekolah. Kita akan memberikan peraturan yang jelas di peringkat nasional kepada semua pengetua sebelum memulakan kembali sesi persekolahan di seluruh negara mulai 4 September ini,” katanya.

Tindakan itu dibuat selepas berbulan-bulan perdebatan berlaku mengenai pemakaian abaya di sekolah Perancis, di mana sebelum ini pelajar muslim turut dilarang memakai tudung.

Pihak berhaluan kanan telah mendesak larangan itu, yang dihujahkan pula di pihak berhaluan kiri sebagai menceroboh kebebasan awam.

Sebelum ini, terdapat laporan mengenai isu pemakaian abaya di sekolah dan mencetuskan ketegangan di antara guru serta ibu bapa.

Attal berkata, pemakaian abaya adalah isyarat kepada keagamaan dan ia tidak selari dengan sekularisme yang bermaksud kebebasan.

“Anda masuk ke dalam kelas, anda mesti tidak dapat mengenal pasti agama pelajar dengan melihat mereka,” katanya.

Undang-undang pada Mac 2004 melarang pemakaian yang menonjolkan simbol sesuatu agama di sekolah di Perancis, termasuk salib, kippa Yahudi dan tudung bagi orang Islam.

Pada November tahun lepas, kementerian pendidikan telah mengeluarkan pekeliling mengenai isu pemakaian abaya di sekolah.

Ia menyifatkan abaya sebagai salah satu daripada kumpulan pakaian yang boleh diharamkan pemakaiannya jika ia menunjukkan pegangan agama secara terbuka.

Pekeliling itu turut meletakkan pemakaian bandana dan skirt panjang dalam kategori sama.- Agensi


Tiada unsur jenayah, penderaan kes kematian prebet: TDM

KUALA LUMPUR, 20 Muharram 1442H, Selasa – Tiada kecederaan fizikal lain yang boleh dikaitkan dengan unsur jenayah dan penderaan terhadap anggota badan Allahyarham Prebet Abdul Aziz Aznam yang disyaki terjun dari tingkat tiga bangunan kediaman sebuah kem tentera di Johor, pada 28 Ogos lepas.

Markas Tentera Darat Malaysia (TDM) dalam kenyataan hari ini, memaklumkan keputusan itu diperoleh hasil bedah siasat dijalankan doktor pakar dari Hospital Sultanah Aminah, Johor Bahru, pada 7 Sept lepas.

“Anggota berkenaan didapati jatuh dari aras tiga bangunan bilik penginapan kem di sana, dan mengalami kecederaan parah di bahagian kepala. Allahyarham kemudian dihantar ke Hospital Sultanah Aminah untuk rawatan.

“Bedah siasat dijalankan sehari selepas Allahyarham disahkan meninggal dunia pada 6 Sept lepas, dan mendapati tiada kecederaan fizikal lain dalam badan jenazah yang boleh dikaitkan dengan unsur jenayah dan penderaan,” kata kenyataan itu.

Kenyataan itu memaklumkan susulan keputusan diperoleh, Pakar Forensik Bedah Siasat dan Polis Diraja Malaysia telah melawat lokasi kejadian bagi mengesahkan laporan bedah siasat konsisten dengan situasi tempat kejadian.

Menurut kenyataan itu, Allahyarham dikatakan melapor diri di Balai Pengawal Pasukan Batalion Kesepuluh Rejimen Askar Melayu Diraja (10 RAMD) daripada Tidak Hadir Tanpa Cuti (THTC) pada 28 Ogos lepas

“Allahyarham diletakkan dalam Tangkapan Longgar di Bilik Bujang Kompeni A sementara menunggu dokumentasi selain dibacakan pertuduhan oleh Pegawai Memerintah,” katanya.

TDM dalam pada itu memaklumkan pihaknya terbuka dalam memberikan kerjasama serta bantuan kepada pihak PDRM bagi membantu siasatan.

“TDM serah sepenuhnya kepada pihak berkuasa PDRM, dan pada masa sama tidak berkompromi terhadap mana-mana pegawai dan anggota jika terlibat dengan sebarang perlakuan yang menyalahi undang-undang.” katanya.

Sebelum ini, Bernama melaporkan seorang anggota tentera meninggal dunia selepas dipercayai terjun dari tingkat tiga bangunan kediaman di sebuah kem tentera di Batu Pahat, Johor pada 28 Ogos lepas. – Bernama


Kabinet setuju anak lahir di luar negara dapat status warganegara

PUTRAJAYA, 27 Rejab 1444H, Sabtu – Jemaah Menteri semalam bersetuju dengan cadangan pindaan terhadap Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara ini.

Perkara itu dikongsikan dalam satu kenyataan bersama hari ini oleh Menteri Dalam Negeri, Datuk Seri Saifuddin Nasution Ismail dan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said yang berkata, Rang Undang-Undang Perlembagaan (Pindaan) 2023 itu dijangka dibentangkan dalam persidangan Parlimen kali ini setelah memenuhi kehendak undang-undang.

Mereka berkata, pindaan terhadap Perlembagaan Persekutuan itu melibatkan seksyen 1(1)(d) dan seksyen 1(1)(e) Bahagian I dalam Jadual Kedua serta Seksyen 1(b) dan Seksyen 1 (c) Bahagian II dalam jadual sama.

“Cadangan pindaan kepada Perlembagaan Persekutuan mengenai perkara ini adalah untuk menggantikan perkataan ‘bapanya’ dalam Bahagian I dan Bahagian II Jadual Kedua dengan perkataan ‘sekurang-kurangnya seorang daripada ibu bapanya’ bagi membolehkan ibu warganegara Malaysia mendapat hak seadilnya menurut Perlembagaan Persekutuan.

“Bagaimanapun pindaan yang lain berkaitan kewarganegaraan terutamanya Bahagian III akan dikaji dengan lebih terperinci oleh jawatankuasa yang ditubuhkan di bawah Kementerian Dalam Negeri (KDN) dan akan dibentangkan kepada Jemaah Menteri setelah cadangan pindaan itu dimuktamadkan dengan mengambil kira libat urus dengan semua pihak yang berkepentingan,” menurut kenyataan itu.

Kedua-dua menteri turut berkata, perkara berkenaan sejajar dengan komitmen Kerajaan Perpaduan untuk mengiktiraf kesamarataan wanita dan lelaki, menyingkirkan diskriminasi terhadap wanita di Malaysia, selain mengatasi kelemahan peruntukan kewarganegaraan yang timbul, dan menyelesaikan lambakan kes tertunggak bagi wanita yang terkesan yang memohon kewarganegaraan anak mereka.

“Kesan daripada keputusan  ini adalah anak yang lahir di luar negara sebelum atau selepas Hari Malaysia yang mana sekurang-kurangnya seorang daripada ibu bapanya adalah warganegara Malaysia, berhak mendapat kewarganegaraan melalui kuat kuasa undang Fasal (1) Perkara 14 Perlembagaan Persekutuan,” katanya.

Sementara itu, kenyataan itu turut menyebut Bahagian Hal Ehwal Undang-Undang Jabatan Perdana Menteri dan KDN mengucapkan ribuan terima kasih kepada Kerajaan Perpaduan pimpinan Perdana Menteri, Datuk Seri Anwar Ibrahim serta barisan Kabinet kerana merealisasikan komitmen negara terhadap kesaksamaan jantina dan memenuhi hak terhadap kanak-kanak.-  Bernama


Syabas sukarelawan ISMA! Tungkus lumus bantu mangsa banjir

BANGI, 7 Jamadilakhir 1442H, Rabu – Ahli Jawatankuasa Pusat Ikatan Muslimin Malaysia (ISMA), Ir Ts Lukman Al Hakim mengucapkan tahniah kepada sukarelawan ISMA yang telah berbesar hati untuk membantu mangsa banjir di beberapa negeri terjejas.

Beliau berkata, sebagai sebuah pertubuhan bukan kerajaan (NGO) Islam yang sederhana dan progresif, ISMA bergerak dengan dana daripada ‘poket’ ahli-ahli sendiri dan sumbangan orang ramai dari seluruh negara.

Namun, beliau berkata, capaian dan jumlah bantuan yang diberikan menjangkau lebih daripada apa yang mampu dilakukan oleh agensi kerajaan dan pihak berwajib.

“Tahniah dan syabas kepada semua petugas dan sukarelawan ISMA yang telah bertungkus lumus membantu dan menyantuni mangsa-mangsa banjir di Kelantan, Pahang dan Johor,” katanya dalam satu kenyataan, hari ini.

Dalam pada itu, Lukman berkata, beliau mengakui bahawa perintah kawalan pergerakan (PKP) yang diumumkan di seluruh negara kecuali Sarawak sedikit sebanyak merencatkan misi-misi bantuan yang telah lama dirancang.

“Namun kami tidak akan pernah berputus asa dan akan terus membantu mangsa-mangsa banjir dengan cara yang lebih kreatif dan selamat, insya-Allah,” katanya.

Terdahulu, ISMA Kota Bahru bersama pasukan Relawan Muda ISMA dan Aman Palestin sempat memberi bantuan kepada 250 buah keluarga di tujuh buah kampung.

Manakala, mangsa banjir terutama golongan sederhana dan kurang berkemampuan di Kampung Kuala Jengal, Dungun Terengganu juga mendapat perhatian Relawan Muda ISMA Dungun yang tampil menyalurkan sumbangan berupa barangan keperluan asas, lampin pakai buang dan peralatan sekolah.

Bantuan oleh ISMA turut digerakkan ke kampung-kampung dan pedalaman-pedalaman di daerah-daerah negeri Sabah dan mangsa banjir di Temerloh serta Kampung Sekara dan Kampung Batu Bor di Chenor, Pahang.


PKPB di seluruh Sarawak dilanjut hingga 15 Mac

KUALA LUMPUR, 14 Rejab 1442H, Jumaat – Perintah Kawalan Pergerakan Bersyarat (PKPB) yang sedang dilaksanakan di seluruh Sarawak akan dilanjutkan dua minggu lagi sehingga 15 Mac depan, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata keputusan itu diambil berdasarkan penilaian risiko dilaksanakan Kementerian Kesihatan Malaysia (KKM) berdasarkan trend peningkatan kes di seluruh negeri berkenaan dengan sebanyak 2,623 kes direkodkan dalam tempoh 14 hari bermula 12 hingga 25 Februari lepas.

“Setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk melanjutkan PKPB di seluruh Sarawak bermula 2 Mac sehingga 15 Mac,” katanya dalam kenyataan berhubung perkembangan Perintah Kawalan Pergerakan (PKP) hari ini.

Dalam pada itu, beliau berkata kerajaan juga bersetuju melanjutkan Perintah Kawalan Pergerakan Diperketatkan (PKPD) di Pusat Pemulihan Akhlak (PPA) dan kuarters kakitangannya di Batu Gajah, Perak bermula 28 Februari sehingga 13 Mac ini.

Sementara itu, Ismail Sabri berkata kerajaan memutuskan untuk melaksana PKPD di Kampung Sinsingon dan Kampung Lotong di Nabawan, Sabah bermula 27 Feb hingga 12 Mac depan berikutan trend peningkatan kes di kawasan berkenaan.

“Sehingga kini, secara kumulatif sebanyak 42 kes positif COVID-19 direkodkan yang melibatkan kedua-dua lokaliti ini,” katanya.

Selain itu, PKPD turut dilaksana di Penempatan Sentosa Timur Fasa 2, Sibu, Sarawak bermula 27 Feb sehingga 12 Mac.

“Sehingga kini, secara kumulatif sebanyak 59 kes direkodkan melibatkan lokaliti ini dan KKM mengesahkan berlaku peningkatan kes secara mendadak dengan kadar kebolehjangkitan adalah tinggi.

“Pelaksanaan PKPD ini untuk memudahkan KKM melaksanakan saringan secara bersasar ke atas hampir 2,500 penduduk serta mengawal penularan jangkitan dalam komuniti,” katanya.

Mengenai kesalahan ingkar prosedur operasi standard PKP semalam, Ismail Sabri berkata seramai 320 individu dikompaun manakala enam individu direman.

Beliau berkata gagal menyediakan peralatan serta merekod diri dan pelanggan mencatat kesalahan tertinggi melibatkan 106 individu, diikuti tidak memakai pelitup muka (77) dan tiada penjarakan fizikal (43). – Bernama


BERJASA turun padang selagi isu pembinaan SJKC Too Joon Hing belum selesai

BANGI, 26 Rabiulawal 1443H, Selasa – Parti BERJASA tidak teragak-agak ‘turun padang’ membuat bantahan sekiranya isu pembinaan Sekolah Jenis Kebangsaan Cina (SJKC) Too Joon Hing timbul lagi pada masa hadapan.

Terdahulu, Kementerian Pendidikan Malaysia (KPM) dilaporkan telah mengarahkan kerja pembinaan SJKC Too Joon Hing dihentikan serta-merta – dipercayai susulan bantahan ramai pihak.

Timbalan Menteri Pendidikan I, Senator Datuk Dr Mah Hang Soon berkata, KPM memutuskan untuk menyemak semula semua data dan dokumen berkenaan SJKC Too Joon Hing.

Mengulas perkara itu, Ketua Pemuda BERJASA, Ustaz Fahmi Bazlan Muda berkata, pihaknya menyambut baik keputusan pembatalan pembinaan SJKC Too Joon Hing Bandar Kinrara Seksyen 5 kerana sekolah itu tidak wajar dibina di kawasan tersebut.

“Hasil daripada pihak kami turun padang dan mendengar sendiri rintihan dan bantahan yang telah dilakukan penduduk Kinrara, khususnya Pengerusi Persatuan Penduduk BK5B Bandar Kinrara Haji Mohamad Haron Haji Mohamad Sidik, mereka membantah pencerobohan ini.

“Mereka menegaskan bahawa kawasan ini adalah kawasan majoriti Melayu dan tidak sepatutnya pembangunan SJKC terus dilaksanakan di situ dan ditambah hingga ke tujuh bilangan SJKC.

“Ini adalah terlalu melampau kerana sekolah kebangsaan di kawasan hanya ada tiga buah sekolah,” katanya dalam satu kenyataan, hari ini.

Mengulas lanjut, Ustaz Fahmi berkata, ini adalah satu kesilapan yang telah dilakukan dengan sengaja oleh pihak yang tidak bertanggungjawab khususnya ketika pemerintahan Pakatan Harapan (PH) selama 22 bulan.

“Pemerintahan mereka menatijahkan kepada penukaran status tanah itu dan saya yakin ada pihak yang terlibat yang sengaja campur tangan dalam urusan campur tangan status ini.

“Jadi hari ini BERJASA mengucapkan terima kasih kepada seluruh warga penduduk Bandar Kinrara di atas kerjasama yang diberikan hasil usaha kerja keras kita selama ini. Hari ini bantahan kita didengari,” katanya.

Beliau menegaskan, BERJASA memandang serius isu ini kerana ini adalah isu kedaulatan tanah air dan isu maruah.

“Jadi, saya sekali lagi memberi amaran kepada pihak yang tidak bertanggungjawab supaya jangan biasakan guna tangan ghaib untuk menukar status dan melakukan pencerobohan.

“Jika ia berlaku sekali lagi, kami (BERJASA) akan turun padang menyelesaikan isu ini,” tegasnya.


Waspada! Jangan terpengaruh dakyah golongan antivaksin

Oleh Athirah Huda Zalhe

BANGI, 19 Syawal 1442H, Isnin – Rakyat Malaysia perlu lebih berhati-hati dalam menerima sebarang maklumat, khususnya di media sosial supaya tidak terpengaruh dengan dakyah yang disebarkan oleh kumpulan antivaksin.

Timbalan Presiden Ikatan Pengamal Perubatan dan Kesihatan Muslim Malaysia (I-Medik), Datuk Dr Mohamed Hatta Mohamed Tarmizi percaya, kumpulan antivaksin di Malaysia hanya sebilangan kecil berbanding mereka yang menerimanya.

Bagaimanapun, disebabkan kelalaian masyarakat dalam menerima maklumat yang tidak disahkan kesahihannya, lebih ramai yang mula berasa takut dan memberi stigma buruk terhadap vaksin COVID-19.

“Sebab itu apabila kita menerima maklumat atau berita tertentu, perlu untuk mengesahkan kesahihannya dulu.

“Dalam al-Quran juga sudah disebut dalam surah al-Hujurat ayat 6, jika datang sesuatu berita perlu tabayyun, periksa dahulu,” katanya kepada Ismaweb.net, hari ini.

Justeru, beliau menyambut baik langkah kerajaan untuk mengambil tindakan undang-undang ke atas golongan antivaksin yang cuba menghasut orang ramai daripada menerima suntikan vaksin COVID-19.

“Kita mengalu-alukan langkah pihak kerajaan untuk kenakan hukuman atau denda ke atas mereka (penghasut antivaksin) selari dengan undang-undang yang ada di Malaysia,” katanya.

Sebelum ini, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, golongan penghasut antivaksin boleh dikenakan tindakan undang-undang di bawah Akta Hasutan 1948, Akta Komunikasi dan Multimedia 1998 dan Ordinan Darurat 2021.

Pada masa sama, Dr Mohamed Hatta masih berpuas hati dengan tahap kesedaran masyarakat terhadap program imunisasi COVID-19.

Beliau berkata, pengambilan vaksin bukan sekadar melindungi diri sendiri, malah juga mereka di sekeliling.

“Seperti saya katakan, mereka yang antivaksin atau tidak mahu kepada vaksin ini tidak ramai, berbanding mereka yang mahukannya.

“Ini terbukti daripada kesesakan trafik untuk mendaftar vaksin AstraZeneca baru-baru ini. Laporan di UK dan AS juga menyatakan, kes jangkitan dan kematian menurun disebabkan program vaksin.

“Saya tahu ramai yang sedar akan kepentingannya. Cuma kita harap kerajaan tidak melengahkan dan mempercepatkan vaksinasi ini kepada semua rakyat Malaysia,” katanya.


PAS tak lihat guna isu Taliban dapat tingkatkan imej parti: Ketua Penerangan

BANGI, 6 Ramadan 1443H, Jumaat – PAS secara tegas menjelaskan tiada keperluan menggunakan isu Taliban bagi meningkatkan imej Islamik parti tersebut.

Ketua Penerangannya, Senator Khairil Nizam Khirudin berkata, sokongan kepada Taliban adalah selari dengan Dasar Luar Negara yang diamalkan Malaysia yang terkenal dengan reputasi sebagai ejen pendamaian negara-negara Islam yang berdepan krisis.

“PAS menyokong kerajaan Taliban secara terbuka kerana Taliban adalah kerajaan yang mentadbir Afghanistan.

“Kerajaan Taliban perlukan sokongan untuk membangunkan semula negara tersebut selepas berjaya mencapai kemenangan dan kemerdekaan daripada cengkaman penjajahan.

“Namun, kita tidak akan sama sekali menyokong apa sahaja bentuk keganasan yang berlaku di Afghanistan, keganasan bukanlah cerminan kerajaan Islam yang PAS perjuangkan,” katanya dalam kenyataan, hari ini.

Semalam, Ketua Bahagian Counter Terrorism (E8) Cawangan Khas Bukit Aman, Normah Ishak dalam webinar bertajuk, ‘Alumni Afghan Generasi Seterusnya? Penilaian daripada SEA’ mendakwa PAS menggunakan Taliban demi meningkatkan imej Islamiknya.

Mengulas lanjut, Khairil Nizam berkata, perjuangan Islam adalah perjuangan PAS dan isu-isu membabitkan Islam sama ada di Malaysia mahu pun negara-negara Islam adalah berbeza seperti Afghanistan dan Palestin akan terus diperjuangkan.

Malah, Khairil Nizam turut berkata, rekod pentadbiran parti itu di Kedah, Terengganu dan Kelantan adalah bukti kejayaan dan perjuangan Islam PAS yang meletakkan kesejahteraan rakyat sebagai keutamaan.

“Hak dan kebebasan masyarakat bukan Islam juga terpelihara.

“Imej Islamik pada pentadbiran PAS di negeri-negeri tersebut tidak menjadi penghalang pembangunan dan peningkatan pelaburan luar,” katanya.

Beliau menegaskan, semua perkara tersebut membuktikan PAS tidak memerlukan retorik sokongan politik kepada sesetengah kumpulan untuk meningkatkan imej Islam parti.

Justeru, beliau menyeru seluruh umat Islam memberi sokongan kepada Afghanistan untuk bangun semula membina negara mereka berlandaskan kesejahteraan yang dianjurkan Islam dan terus menegakkan Islam di Afghanistan tanpa menggunakan keganasan.


‘UMNO pilihan terbaik untuk PAS masa ini’

BANGI, 27 Jamadilawal 1443H, Sabtu – Pemerhati politik, Prof Dr Mohd Ridhuan Tee Abdullah menyarankan PAS memilih UMNO berbanding Parti Pribumi Bersatu Malaysia (Bersatu) bagi menghadapi Pilihan Raya Umum ke-15 (PRU15).

Beliau berpendapat bahawa PAS tidak boleh bersama dengan kedua-dua parti berkenaan serentak, memandangkan UMNO dan Bersatu sememangnya tidak boleh bersemuka, apatah lagi untuk bekerjasama buat masa ini.

Menurut Ridhuan Tee, pertembungan lebih tiga penjuru pasti akan berlaku dalam PRU15, jika PAS masih berdegil untuk bersama-sama dengan dua parti itu serentak.

“Kahwin dua secara serentak ini hodoh sangat bunyi. Jarang orang bermadu kahwin secara serentak, kecuali isteri pertama membenarkan.

“Kahwin satu dulu, bila dah aman baru kahwin dua. Satu pun masih berantakan, nak kahwin dua macam mana?,” katanya.

Justeru, beliau mengingatkan PAS supaya tidak membuat keputusan berkenaan kerana dibimbangi pertembungan melebihi tiga penjuru akan membawa kemenangan kepada ultra kiasu.

“Takut nanti formula kahwin dua tidak mendatangkan barakah. PAS perlu penasihat dan penganalisis politik yang benar-benar memahami realiti politik sebelum menyesal kemudian hari.

“Tanpa PAS, pastinya Bersatu akan goyang. Ketika itu tidak mustahil Bersatu mencari dahan berpaut. Tidak dinafikan PAS amat terhutang budi kepada Bersatu, terutama ketika Presiden Bersatu menjadi Perdana Menteri.

“Tetapi dalam politik kena fahami satu formula, kill or be killed. Kadang kala tidak pilihan mesti pun nampak macam ada pilihan,” katanya.

Beliau berkata demikian mengulas keputusan Muzakarah Majlis Syura PAS yang memutuskan untuk mempertahan Muafakat Nasional, dan pada masa sama memperkasakan Perikatan Nasional (PN).

BACA LANJUT ULASAN PROF DR MOHD RIDHUAN TEE ABDULLAH DI RUANGAN PENDAPAT ISMAWEB.NET


Pemandu treler rempuh 14 kenderaan dihadap ke mahkamah

PUTRAJAYA, 9 Rabiulawal 1445H, Isnin – Pemandu lori treler yang terlibat dalam kemalangan merempuh 14 kenderaan lain di KM5.8 Jalan Persiaran Utara menghala Puchong pada 20 September lepas sehingga menyebabkan dua penunggang motosikal maut, dihadapkan ke Mahkamah Majistret di sini hari ini.

Muhammad Izzatul Shafik Mozahari, 29, mengaku tidak bersalah selepas pertuduhan dibacakan di hadapan Majistret Aima Nabila Muhammad Azhar.

Dia didakwa memandu secara merbahaya kepada orang awam dan menyebabkan kematian Faris Haziq Abu Bakar, 25, dan Yuswar Mohd Uyus, 39, di KM 5.8 Jalan Persiaran Utara di sini, pada 10.14 pagi 20 September lepas.

Pertuduhan mengikut Seksyen 41 (1) Akta Pengangkutan Jalan 1987 (Akta 333) yang membawa hukuman penjara antara lima tahun hingga 10 tahun serta denda tidak kurang RM20,000 dan tidak lebih RM50,000 jika disabitkan kesalahan.

Pendakwaan dikendalikan Timbalan Pendakwa Raya, Wan Nurul Amalina Abu Hanifah, manakala tertuduh tidak diwakili peguam.

Wan Nurul Amalina memohon mahkamah mengenakan jaminan sebanyak RM10,000 berserta seorang penjamin namun mahkamah membenarkan tertuduh diikat jamin RM5,000 dengan seorang penjamin selain perlu melapor diri sebulan sekali di balai polis berhampiran sehingga kes selesai.

Mahkamah menetapkan 25 Okt depan sebagai tarikh sebutan semula kes.

Pada Rabu lepas, dua penunggang motosikal maut dan tujuh cedera apabila  sebuah treler muatan batu pasir merempuh kenderaan yang sedang berhenti dalam barisan di laluan terbabit termasuk sebuah motosikal polis trafik. – Bernama


22,928 kanak-kanak terima vaksin polio di Labuan sejak bulan lepas

LABUAN, 17 Zulkaedah 1441H, Khamis  – Sebanyak 22,928 kanak-kanak berusia 13 tahun dan ke bawah, di sini ,telah menerima dos pertama vaksin bivalent oral polio (bOPV), sejak kempen imunisasi polio diadakan bulan lepas.

Pengarah Jabatan Kesihatan Labuan Dr Ismuni Bohari berkata, daripada jumlah itu, 81.5 peratus atau 19,775 adalah rakyat Malaysia manakala 3,153 bukan warganegara Malaysia.

Beliau berkata, kempen untuk memastikan kanak-kanak menerima vaksin oral itu masih berjalan sehingga jumlahnya mencapai sasaran 32,131 kanak-kanak.

“Pencapaian kami dalam kempen imunisasi polio adalah 71.4 peratus, jadi kami akan terus melakukan kunjungan dari rumah ke rumah terutama di penempatan sementara pelarian di Kiamsam dan Kampung Muslim manakala dos kedua bOPV akan mula diberi pada 13 Julai.

“Kempen itu adalah inisiatif jabatan untuk membebaskan Labuan daripada jangkitan polio,” katanya semasa memberi taklimat kepada Menteri Kesihatan Datuk Dr Adham Baba di dewan serbaguna Jabatan Kesihatan di sini hari ini.

Dr Ismuni berkata, kempen itu dilancarkan berikutan penemuan virus polio dalam sampel air kumbahan, yang disahkan oleh makmal rujukan Pertubuhan Kesihatan Sedunia (WHO) di Australia,” katanya.

Dalam pada itu, beliau menafikan kewujudan kes polio di Labuan seperti yang disiarkan dalam laporan berita, walaupun virus polio dikesan dalam sistem kumbahan.

“Kami tidak mencatat sebarang kes polio membabitkan kanak-kanak di Labuan setakat ini dan ini juga berdasarkan pengawasan untuk acute flaccid paralysis (AFP) atau kelumpuhan jangka masa pendek dan saringan secara rawak ke atas 41 kanak-kanak sihat berusia lima tahun ke bawah.

“Untuk mencegah virus polio secara berkesan, kami memberikan dua dos kepada kanak-kanak secara oral,” katanya.

Sementara itu, Dr Ismuni berkata kes denggi di sini telah menurun dengan ketara dalam tiga tahun kebelakangan ini dengan 95 kes pada 2018 dan menurun sebanyak 64 peratus atau 34 kes pada 2019.

“Kami merekodkan hanya lima kes pada Jun lepas berbanding 22 kes untuk tempoh sama tahun lepas…tiada wabak dikesan,” katanya. -Bernama


PDRM umum pertukaran 7 pegawai kanan berkuat kuasa 14 September

KUALA LUMPUR, 22 Zulhijjah 1441H, Rabu – Ketua Cawangan Khas Johor SAC Ahmad Ramdzan Daud antara tujuh pegawai kanan Polis Diraja Malaysia (PDRM) yang terbabit dalam pertukaran jawatan berkuat kuasa 14 September ini.

Ketua Komunikasi Korporat PDRM Datuk Asmawati Ahmad dalam kenyataan hari ini memaklumkan Ahmad Ramdzan dilantik sebagai Ketua Penolong Pengarah Penyelidikan dan Keurusetiaan, Cawangan Khas Bukit Aman dengan memangku pangkat DCP.

Pertukaran lain antaranya membabitkan Penolong Pengarah E7, Cawangan Khas Bukit Aman SAC Aida Abdul Hamid yang dilantik sebagai Ketua Penolong Pengarah E7, Cawangan Khas Bukit Aman.

Selain itu, Timbalan Ketua Staff Perisikan, Kawasan Keselamatan Khas Pantai Timur Sabah (ESSCom), Kementerian Dalam Negeri (KDN) ACP Mat Zaki Md Zain dilantik menjadi Ketua Staf Perisikan, ESSCom KDN dengan memangku pangkat SAC.

Pertukaran lain turut menyaksikan Timbalan Ketua Jabatan Pencegahan Jenayah dan Keselamatan Komuniti (JPJKK) (Operasi), Johor ACP Kamal Faizul Mohd Zain yang dilantik sebagai Penolong Pengarah Kolaborasi Bersepadu, Bahagian Kepolisan Komuniti, JPJKK, Bukit Aman.

Asmawati berkata, Timbalan Ketua JPJKK (Operasi) Pahang ACP Nor Fazid Ahmad dilantik ke Bahagian Pentadbiran, Jabatan Pengurusan Bukit Aman.

Pertukaran lain turut membabitkan Supt Pengajian Pengurusan Bencana, Pusat Pengajian Sains Pengurusan Krisis dan Bencana, Maktab PDRM Supt Rosli Dahlan yang dilantik sebagai Timbalan Ketua JPJKK (Operasi), Johor yang memangku pangkat ACP. -Bernama


Erdogan gesa rakyat Turki boikot produk Perancis

ANKARA, 10 Rabiulawal 1442H, Selasa – Presiden Turki, Recep Tayyip Erdogan memberi amaran kepada rakyatnya supaya tidak membeli barangan atau produk yang dikeluarkan dari Perancis.

Erdogan dalam ucapannya semalam meminta semua rakyat Turki supaya memboikot semua produk dari negara berkenaan – kerana mencetuskan Islamophobia.

“Saya menggesa rakyat negara ini. Jangan sekali-kali memberi kredit kepada barang yang berlabel Perancis, jangan membelinya,” tegas Erdogan.

Terdahulu, umat Islam mengugut untuk memboikot Presiden Perancis, Emmanuel Macron atas ucapannya awal bulan lalu, yang menuduh agama Islam berada dalam krisis di seluruh dunia.

Umat Islam turut marah dengan tindakan Perancis yang memberikan penghormatan tertinggi kepada guru, mendiang Samuel Paty yang dipenggal kepalanya setelah menunjukkan beberapa lukisan kartun Nabi Muhammad ﷺ kepada murid di kelasnya, untuk melakukan perbincangan atas dasar hak kebebasan bersuara.

Macron sebaliknya mempertahankan tindakan guru tersebut dan memberi anugerah khas Légion d’honneur dalam satu majlis yang diadakan pada 21 Oktober lalu di Universiti Sorbonne dan menganggapnya sebagai ‘hero’.

Selain itu, Macron turut menyifatkan pembunuhan itu sebagai ‘serangan pengganas Islam’ yang meragut nyawa guru Perancis dan kemudian berkata: “Perpaduan dan ketegasan adalah satu-satunya jawapan terhadap keganasan-keganasan Islam.

Mengakui Islamophobia di rantau itu semakin meningkat, Erdogan berkata, permusuhan terhadap Islam dan umat Islam telah menjadi dasar di beberapa negara Eropah.

“Sekiranya ada penganiayaan di Perancis, mari kita lindungi umat Islam bersama-sama.

“Ahli politik di Eropah harus menghentikan kempen kebencian yang diketuai oleh Presiden Macron,” katanya.

Pertikaian antara Macron dan dunia Islam meningkat pada Isnin, dengan tokoh terkemuka di Asia dan Timur Tengah mengecam pemimpin Perancis itu.

Susulan itu juga, banyak negara yang majoriti umat Islam mengadakan demontrasi jalanan dan kempen di media sosial sebagai mengecam tindakan Macron serta Perancis. –  Agensi


Belanjawan 2021: PH mahu kerajaan berunding dengan pembangkang

PETALING JAYA, 12 Rabiulawal 1442H, Khamis – Majlis Presiden Pakatan Harapan (PH) hari ini menggesa Perdana Menteri Tan Sri Muhyiddin Yassin mengadakan rundingan dengan pihak pembangkang mengenai Belanjawan 2021 sebelum ia dibentangkan di Dewan Rakyat pada 6 November depan.

Dalam satu kenyataan bersama, PKR, DAP dan Amanah yakin dengan itu semua Ahli Parlimen yang terlibat di dalam sesi perbahasan belanjawan berkenaan akan mencapai kata sepakat bagi memastikan belanjawan tersebut mengutamakan kepentingan negara dan rakyat.

“Amatlah penting dan serius untuk Belanjawan 2021 ini dirundingkan dengan pembangkang sebelum dibentang di Parlimen.

Maka Perdana Menteri harus mengadakan perbincangan dan rundingan segera (dengan pihak pembangkang) supaya belanjawan itu dapat mencapai objektif-objektif yang diingini Yang di-Pertuan Agong Al-Sultan Abdullah Ri’ayatuddin Al-Mustafa Billah Shah,” menurut kenyataan itu.

Kenyataan bersama itu dibaca oleh Pengarah Komunikasi PKR Ahmad Fahmi Mohamed Fadzil selepas Mesyuarat Majlis Presiden Pakatan Harapan di Ibu Pejabat PKR di sini, petang ini.

Mesyuarat yang bermula kira-kira 4 petang dan selesai dua jam kemudian, dipengerusikan Presiden PKR Datuk Seri Anwar Ibrahim dan dihadiri beberapa pemimpin tertinggi PH termasuk Setiausaha Agung DAP Lim Guan Eng dan Presiden Amanah Mohamad Sabu.

Turut hadir Timbalan Presiden Amanah Datuk Seri Salahuddin Ayub dan Pengarah Komunikasi Amanah Khalid Abdul Samad.

Dalam kenyataan itu, Majlis Presiden Pakatan Harapan turut mengambil maklum titah Al-Sultan Abdullah yang menasihati ahli Parlimen supaya memberi sokongan padu kepada Belanjawan 2021.

Ahad lepas, Seri Paduka menasihati Ahli Dewan Rakyat supaya memberi sokongan padu kepada Belanjawan 2021 demi kesejahteraan rakyat serta pemulihan ekonomi negara yang terkesan oleh COVID-19.

Baginda menegaskan bahawa belanjawan itu amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung ancaman wabak ini daripada terus merebak.

Al-Sultan Abdullah turut menzahirkan keyakinan penuh terhadap kemampuan Perdana Menteri Tan Sri Muhyiddin Yassin untuk menerajui kepimpinan negara pada saat negara sedang diuji dengan pandemik COVID-19. – Bernama


Dangkal tuduh PN tunggang agama

BANGI, 1 Zulhijjah 1444H, Selasa – Ahli Parlimen Machang, Wan Ahmad Fayhsal Wan Ahmad Kamal menyifatkan dakwaan parti lawan bahawa Perikatan Nasional (PN) menunggang agama sebagai dangkal.

“Lawan politik menuduh PN menunggang agama. Konon bila lawan DAP, lawan UMNO-Kleptokrasi guna dalil al-Quran dan hadith salah, menipu pengundi.

“Ini satu kebatilan dalam berfikir tentang Islam dan politik,” katanya dalam kenyataan di Facebook, hari ini.

Beliau menegaskan, parti itu diajar menilai lawan dengan adil berlandaskan ilmu bukan hawa nafsu.

“Kita lawan DAP, Kit Siang bukan kerana bangsanya tapi sifat cauvinisme, anasir dan dakyah yang mereka bawa dan perjuangkan jelas bertentangan dengan Islam dan identiti negara serta cubaan merungkai asas kenegaraan melalui Deklarasi Setapak, ‘Malaysian Malaysia’.

“Kita lawan UMNO-BN kerana pemimpin utama mereka menipu Melayu dan sanggup bersekongkol dengan pihak yang boleh membuka pintu mafsadah yang lebih besar kepada keutuhan dan kedudukan agama, bangsa kita.

“Tapi kalau ini dikatakan ‘tunggang agama’ ternyata tidak lain tidak bukan ianya satu sifat dangkal menutup kelemahan berfikir yang betul berkenaan politik dalam Islam,” katanya.


KPM tak patut layan SJKC memandangkan ia bukan badan awan

Oleh Zuhayati Yazid

BANGI, 17 Rejab 1443H, Sabtu – Kementerian Pendidikan (KPM) tidak sepatutnya melayan tuntutan sekolah jenis kebangsaan Cina (SJKC) termasuk membayar gaji guru ganti mereka memandangkan ia bukan badan awam yang berada dalam ‘jagaan’ kerajaan.

Adalah lebih baik sekiranya dana berkenaan digunakan untuk perkara lain terutama menaik taraf infrastruktur sekolah yang berada di bawah tanggungjawab kerajaan.

Presiden Alumni Gabungan Pelajar Malaysia Semenanjung Kebangsaan (GPMS), Datuk Syed Anuar Syed Mohamad berkata, KPM sewajarnya memberi fokus kepada sekolah kebangsaan (SK) sahaja buat masa ini.

“Dana yang diperuntukan untuk SJKC itu sepatutnya boleh dipindahkan untuk digunakan bagi menaik taraf SK menjadi lebih sempurna.

“Tindakan KPM adalah tidak wajar, sepatutnya kita utamakan keperluan dahulu, keadaan menyerupai kera di hutan disusukan, anak di rumah kelaparan,” katanya kepada Ismaweb.net.

Sebelum ini, Timbalan Menteri Pendidikan, Senator Datuk Dr Mah Hang Soon berkata, guru ganti yang diambil melalui MyStep akan dibayar terus melalui KPM.

Beliau berkata demikian sebagai mengulas tuntutan Dong Jiao Zong berhubung masalah kekurangan guru yang dihadapi oleh SJKC.

Syed Anuar dalam masa sama turut mempersoalkan pengurusan SJKC yang sewenang-wenang membuat pengambilan guru ganti tanpa kebenaran KPM.

Katanya, tindakan itu jelas membuktikan SJKC telah melanggar garis panduan yang dikeluarkan Suruhanjaya Pendidikan Pelajaran (SPP).

“Ini bukan perkara yang mudah memandangkan kredibiliti guru yang dipilih untuk menjadi guru ganti bukan boleh dibuat sesuka hati,” katanya.

Katanya lagi, pemilihan guru yang tepat akan mempengaruhi masa depan anak bangsa, justeru ia tidak boleh diisi dengan sesuka hati


Agong berkenan tubuh RCI siasat isu Tabung Haji

KUALA LUMPUR, 16 Jamadilakhir 1443H, Rabu – Kerajaan mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi penubuhan Suruhanjaya Siasatan Diraja (RCI) untuk menyiasat isu pengurusan dan pengoperasian Lembaga Tabung Haji (TH) dari 2014 hingga 2020.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, penubuhan RCI itu dilakukan selaras dengan Akta Suruhanjaya Siasatan 1950 (Akta 119).

Beliau berkata, Seri Paduka juga memperkenan pelantikan enam ahli RCI termasuk bekas Ketua Hakim Negara Tun Md Raus Sharif sebagai Pengerusi.

Lima lagi ahli RCI ialah bekas Ketua Setiausaha Negara Tan Sri Samsudin Osman, Pengasas Kumpulan RHB Tan Sri Abdul Rashid Hussain, bekas Pengerusi Bank Muamalat Malaysia Berhad Tan Sri Dr Mohd Munir Abdul Majid, Naib Canselor Universiti Islam Antarabangsa Sultan Abdul Halim Mu’adzam Shah (Unishams) Profesor Dr Asmadi Mohamed Naim dan Timbalan Presiden Dewan Perniagaan Melayu Malaysia Norsyahrin Hamidon.

Wan Junaidi berkata, ahli RCI yang dilantik merupakan tokoh berwibawa, mempunyai kepakaran dan pengalaman luas dalam bidang masing-masing iaitu kehakiman, perkhidmatan awam, pentadbiran, ekonomi, kewangan, pelaburan, pasaran modal, perbankan, kewangan Islam serta perakaunan.

“Mereka yang dilantik ini telah dipastikan bebas dan tidak mempunyai hubungan secara langsung dengan TH.

“Ini bagi memastikan siasatan dapat dijalankan dengan telus, adil dan saksama serta mengelak sebarang isu yang melibatkan konflik kepentingan dengan pihak yang berkaitan,” menurutnya dalam kenyataan, hari ini.

Beliau berkata, pelantikan itu berkuat kuasa mulai esok hingga 19 Julai dan suruhanjaya itu diberikan tempoh enam bulan bagi melaksanakan siasatan serta menyediakan laporan untuk dipersembah kepada Al-Sultan Abdullah.  – Bernama


Belum ada gerakan kuat dari negara Islam berdepan normalisasi Israel

BANGI, 25 Rabiulawal 1442H, Rabu – Desakan penduduk negara Islam kelihatan begitu lemah kerana tidak mampu menghalang kerajaan dari menjalinkan hubungan normalisasi dengan negara haram Israel.

Bahkan, ia menjadi musibah apabila umat Islam atau dunia Islam sama ada rasmi mahupun tidak, alpa dalam memahami perancangan Amerika Syarikat (AS).

Oleh itu, Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman berpandangan bukanlah sesuatu yang menghairankan sekiranya tidak ada satu gerakan kukuh yang menggabungkan negara-negara Islam di peringkat sivil mahupun dari gerakan Islam itu sendiri.

“Tidak ada satu usaha bersepadu yang kukuh, kuat yang berdiri di depan projek normalisasi. Kita tengok usaha-usaha yang ada sekarang ini di peringkat masyarakat bawahan.

“…dan apalagi dalam konteks COVID-19 hari ini, kita tengok mereka boleh gerak dalam media sosial sahaja, muktamar, perhimpunan besar disusun tapi dalam media sosial,” katanya dalam temu bual Buletin Pertiwi hari ini.

Baginya, lebih dikesali apabila Pertubuhan Kerjasama Islam (OIC) tidak mampu digerakkan berikutan negara yang membiayai OIC itu sendiri telah menjalinkan hubungan rasmi dengan Israel.

“Jadi tidak ada negara-negara lain. Ada usaha seperti daripada Turki, sedikit daripada Malaysia dan hari itu cuba untuk menarik Pakistan bersama dalam satu gabungan tetapi gagal kerana Pakistan menerima ugutan dan bantuan daripada Saudi.

“Ada gerakan yang membantah tetapi pada peringkat yang sangat lemah.

“Saya rasa ini menyebabkan AS akan lebih berani dan tidak mustahil dalam konteks keseluruhannya, AS akan bertindak menukar kerajaan – menubuhkan kerajaan yang pro-Israel dan sebagainya,” katanya.

Ditanya mengenai kemampuan gerakan Islam di Timur Tengah untuk menggerakkan rakyat bagi mengatasi perkara ini, pemimpin Islam itu berkata, mereka tidak mampu dan ketika ini berada tahap yang sangat teruk.

Jelasnya, Arab Spring bukan sahaja memberi pukulan kepada rejim lama yang memerintah negara Arab seperti Mesir, malah menjatuhkan kerajaan.

Bahkan menjadi pukulan kepada gerakan Islam sedunia sekali gus menyebabkan ramai di kalangan mereka mengubah hala tuju dan pegangan serta tidak lagi berani ke depan dan mampu mengambil tanggungjawab.

“Kalau kita tengok dalam konteks Ikhwanul Mesir sendiri yang dahulunya memimpin gerakan Islam sedunia, sekarang ini sudah lumpuh,” katanya.


Polis Johor rampas rokok seludup bernilai RM1.83 juta

JOHOR BAHRU, 22 Muharam 1444H, Sabtu – Polis Johor menggagalkan cubaan menyeludup 12,200 karton rokok tidak bercukai bernilai RM1.83 juta apabila menahan sebuah lori di Taman Fasa Indah, Jalan Kota Tinggi-Sungai Rengit, di sini, awal pagi tadi.

Dalam pemeriksaan pada jam 3.20 pagi itu, polis turut menahan dua suspek lelaki tempatan berusia 31 dan 47 tahun selepas pasukan Task Force Op Kontraban Jabatan Siasatan Jenayah Narkotik Johor menahan lori berkenaan dalam keadaan mencurigakan.

Ketua Polis Johor, Datuk Kamarul Zaman Mamat, berkata hasil pemeriksaan di dalam lori tersebut mendapati terdapat 244 kotak yang mengandungi 12,200 karton rokok seludup tidak dibayar cukai berjenama ‘Concept Blend’.

“Selain itu, salah seorang suspek turut ditahan di lokasi kejadian kerana menghalang penjawat awam ketika menjalankan tugas, ” katanya dalam kenyataan.

Katanya, kes berkenaan disiasat mengikut Seksyen 135 (1) (d) Akta Kastam 1967 dan Seksyen 186 Kanun Keseksaan. – Bernama


Kluster rasuah, salah guna kuasa punca rakyat tolak BN kali ke-2

Oleh Zuhayati Yazid

BANGI, 25 Rabiulakhir 1444H, Ahad – Kekalahan teruk Barisan Nasional (BN) pada PRU15 kerana adanya pemimpin dalam gabungan itu yang terpalit jenayah rasuah dan penyalahgunaan kuasa.

Selepas kalah PRU14, BN melalui proses pembersihan namun disebabkan masih ada saki baki dan individu yang kekal dalam parti, rakyat sekali lagi menolak parti terbesar orang Melayu itu.

Profesor Emiretus Fakulti Pengajian dan Pengurusan Pertahanan UPNM, Prof Datuk Wan Hashim Wan Teh berkata, hal itu mendorong rakyat beralih kepada parti-parti alternatif yang dilihat bersih dan tidak terjebak dengan sebarang kes.

“Saya kira keputusan PRU15 ini menunjukkan peralihan pengundi Melayu yang dahulu adalah penyokong tegar kepada BN, kinj beralih kepada Perikatan Nasional (PN) dan sebahagian ke Pakatan Harapan(PH).

“Bermakna, pengundi -pengundi tidak lagi boleh terima BN kerana pemimpin yang ada dalam parti masih terpalit dengan masalah,” katanya.

Beliau berkata demikian pada program Dimensi: Rakyat Tolak Parti Rasuah yang disiarkan di TV Pertiwi, hari ini.

Mengulas, lanjut Prof Wan Hashim berkata, sikap terlebih yakin Presiden UMNO, Datuk Seri Ahmad Zahid Hamidi juga turut mempengaruhi keputusan kekalahan BN pada PRU15.

Zahid hanya melihat kejayaan PRN Melaka dan Johor itu sebagai momentum berterusan, walhal kali ini Undi18 sangat mempengaruhi .

Sikap ego Zahid juga dilihat makan diri apabila terlalu yakin untuk bergerak solo dan menolak Muafakat Nasional (MN).

Beliau berkata, sekiranya pemimpin utama BN itu bertindak lebih awal dengan mengundur diri atau tidak bertanding, impaknya tidak seburuk hari ini.

“Tetapi disebabkan Zahid tidak meletakkan jawatan dan masih terpalit dengan kes-kes mahkamah jadi proses pembersihan parti itu dianggap separuh jalan sahaja,” katanya.

Justeru, Zahid perlu akur dengan kehendak parti dan perlu mempertimbangkan untuk berundur dengan cara terhormat tanpa perlu menunggu Perhimpunan Agung UMNO (PAU).

Pautan Dimensi:
https://www.youtube.com/watch?v=yT51vk8HDS4


Tiada lagi kuota, had umur jemaah haji tahun ini

RIYADH, 17 Jamadilakhir 1444H, Selasa – Arab Saudi pada Isnin mengumumkan tiada had jumlah jemaah yang boleh mengerjakan haji pada tahun ini.

Menteri Haji dan Umrah, Tawfiq al-Rabiah memberitahu wartawan di Riyadh bahawa ibadah haji akan kembali kepada keadaan sebelum wabak, tanpa sebarang had umur.

Ia merujuk kepada sekatan sebelumnya yang mengehadkan jemaah haji kepada golongan bawah 65 tahun.

Ibadah haji tahunan – yang diwajibkan terhadap umat Islam sekurang-kurangnya sekali dalam hidup mereka – merupakan Rukun Islam kelima dan dijangka berlangsung pada Jun tahun ini.

Kira-kira 2.5 juta orang mengambil bahagian dalam ibadah itu pada 2019, bagaimanapun jumlahnya terhad pada tahun-tahun berikutnya apabila wabak COVID-19 bermula.

Hanya 1,000 warga Arab Saudi melakukan ibadah tahunan Islam pada 2020, manakala angka itu meningkat kepada 60,000 jemaah haji pada 2021.

Sekurang-kurangnya 900,000 jemaah haji – termasuk kira-kira 780,000 warga asing – melawat Makkah dan Madinah, kota suci dalam Islam pada 2022.

Jemaah dikehendaki menerima vaksin COVID-19 dan mengemukakan keputusan negatif ujian COVID-19.

Pada Oktober 2022, kerajaan membuat keputusan bersejarah untuk membenarkan wanita menghadiri haji dan umrah tanpa mahram atau penjaga lelaki. – Agensi


Manusia paling kaya

JIWA manusia tidak pernah cukup dengan harta dunia.

Manusia sentiasa mengejar kekayaan sekalipun apa yang telah ada disisinya melebihi keperluan diri dan keluarganya.

2. Lalu Rasulullah ﷺ memberikan definisi yang berbeza tentang pengertian kekayaan. Sabda Rasulullah ﷺ:

وَارْضَ بِمَا قَسَمَ اللهُ لَكَ تَكُنْ أَغْنَى النَّاسِ

“Dan bersikap redhalah dengan apa yang telah dibahagikan oleh Allah kepada kamu, maka kamu akan menjadi orang yang paling kaya,” (HR al-Tirmizi)

Semoga Allah membimbing kita.

Dr. Ahmad Sanusi Azmi


‘Terimalah hakikat rakyat tolak UMNO sebab kamu Zahid’

BANGI, 17 Muharram 1445H, Jumaat – Bekas Timbalan Ketua UMNO Putrajaya, Datuk Tun Faisal Ismail Aziz yakin UMNO akan pulih dan kembali diterima rakyat jika Datuk Seri Ahmad Zahid Hamidi tidak bersikap menafikan dan berundur secara berhormat.

“Terimalah hakikat, rakyat, pengundi, penyokong dan sebahagian ahli UMNO menolak kamu (Zahid) dan ramai yang telah meninggalkan UMNO kerana kamu.

“Jika kamu tidak denial, berundur secara terhormat, UMNO akan pulih dan kembali diterima ahli, pengundi dan rakyat yang sebelum ini menolak UMNO kerana kamu,” dakwa Tun Faisal.

Beliau juga berkata, Tan Sri Annuar Musa dan semua yang menentang Zahid adalah kerana Presiden UMNO itu telah mengkhianati dasar-dasar parti dan keputusan PAU2019, iaitu ‘No Anwar, No DAP’.

“Apabila kamu menandatangani surat menyokong Datuk Seri Anwar Ibrahim menjadi Perdana Menteri dan membuat Jajaran Baru dengan DAP pada tahun 2020.

“Berapa kali kamu menafikan dan bersumpah bahawa kamu tidak mengkhianati UMNO, tetapi akhirnya bukankah kamu sendiri yang mengaku di depan pemimpin UMNO bahawa memang kamu yang tandatangan surat sokongan tersebut dan suara kamu di dalam rakaman audio tersebut?” katanya.

Beliau berkata demikian membidas kenyataan Ahmad Zahid yang menyifatkan Annuar Musa ‘gila talak politik’ kerana tidak lagi relevan kepada UMNO, di sebalik dakwaan bekas Ahli Parlimen Ketereh ramai pemimpin dan ahli parti itu keluar beramai-ramai pada 4 Ogos.

Membidas lagi, Tun Faisal berkata, jelas setiap kali Annuar Musa ‘buka mulut’, Ahmad Zahid akan koyak malah bersikap defensif kemudiannya menyerang bekas Setiausaha Agung UMNO ini dengan penipuan dan cerita rekaan.

Beliau bagaimanapun berpendapat sikap ‘in-denial’ Ahmad Zahid memberi kelebihan kepada Perikatan Nasional (PN).

“Sejak dulu lagi saya dah bagitahu, mula-mula rakyat akan tolak UMNO kerana Zahid, selepas itu pengundi tradisi UMNO dan penyokong UMNO, selepas itu ahli-ahli UMNO.

“Rakyat, pengundi tradisi dan penyokong UMNO dah lama menjauhi UMNO. Selepas itu ahli UMNO yang tidak berjawatan mula meninggalkan UMNO. Selepas Pemilihan UMNO, ahli-ahli UMNO yang berjawatan atau pernah berjawatan sebelum pemilihan UMNO pula mula meninggalkan UMNO.

“Nasihat saya kepada Zahid, tak perlu bersikap ‘denial dan’ defensif. Menyerang Annuar tidak akan menghentikan penghijrahan ahli UMNO dan penghijrahan undi ahli UMNO kepada PN,” katanya.

Sebelum ini, Annuar Musa mendakwa ramai dalam kalangan pemimpin dan ahli UMNO akan meninggalkan parti itu tidak lama lagi.

Tanpa menyatakan berapa ramai seperti dakwaannya, Pengerusi Muafakat Nasional (MN) itu berkata, satu pengumuman mengenainya akan dibuat pada 4 Ogos ini yang turut dihadiri Presiden PAS, Tan Sri Abdul Hadi Awang.


Russia bincang dengan Liga Arab situasi Gaza

GAZA, 18 Rabiulakhir 1445H, Khamis – Menteri Luar Russia, Sergey Lavror mengadakan perbincangan dengan anggota Liga Arab berhubung situasi semasa di Gaza – di bawah serangan rejim pengganas sejak 7 Oktober lalu, lapor Anadolu.

Lavror kekal dengan pendirian supaya melaksanak gencatan senjata, perlindungan orang awam, pemindahan penduduk Palestin dari semenajung Gaza, pembukaan koridor kemanusiaan dan pemulangan tebusan.

Beliau turut memaklumkan kepada duta-duta negara Arab itu berhubung langkah-langkah yang diambil oleh negaranya dalam Majlis Keselamatan PBB yang bertujuan untuk menamatkan pertumpahan darah.

Beliau turut menggesa untuk meningkatkan usaha di peringkat antarabangsa bagi memulakan semula proses damai Israel-Palestin berdasarkan resolusi PBB dan Inisiatif Keamanan Arab untuk mewujudkan negara Palestin.

Sementara itu, wakil kor diplomatik Arab menentang pendirian konfrontasi yang diambil oleh negara-negara Barat dan mengulangi sokongan untuk penyelesaian dua negara.

Selain itu, pihaknya menekankan keperluan untuk membentuk mekanisme pengantaraan kolektif dengan peranan utama negara-negara Timur Tengah.

Sejak 7 Oktober lalu, rejim pengganas meluaskan serangan udara dan darat di semenanjung Gaza tanpa henti.

Selain jumlah korban yang besar, bekalan asas semakin berkurangan untuk 2.3 juta penduduk di Gaza.

Sebelum ini, Perdana Menteri Israel, Benjamin Netanyahu, telah menolak gesaan untuk gencatan senjata. – Agensi


Iran nafi naikkan harga bahan api

TEHRAN, 15 Ramadan 1444H, Khamis – Menteri Minyak Iran, Javad Owji menolak laporan mengenai kenaikan harga bahan api yang akan berlaku di negara itu.

Beliau menegaskan, kerajaan akan terus menyediakan petrol dan diesel pada harga bersubsidi tinggi sekurang-kurangnya sehingga Mac 2024.

“Saya berkali-kali mengulangi (bahawa) kerajaan dan Parlimen sama sekali tidak bercadang untuk menaikkan harga petrol,” kata Owji kepada pemberita di luar mesyuarat Kabinet pada Rabu.

Menteri itu membuat kenyataan berkenaan susulan laporan disiarkan di media sosial mendakwa kerajaan Iran merancang untuk hampir menggandakan harga petrol dan diesel bagi mengawal peningkatan penggunaan dan penyeludupan bahan api.

Syarikat Penapisan dan Pengedaran Minyak Iran Kebangsaan (NIORDC) dalam satu kenyataan Rabu berkata, “laporan palsu” mengenai kenaikan harga bahan api bertujuan menjejaskan usahanya bertindak balas terhadap permintaan petrol yang mencatat rekod tinggi sepanjang musim antara akhir Mac dan awal April.

Angka Kementerian Minyak menunjukkan penggunaan petrol mencapai rekod sepanjang masa sebanyak 122 juta liter sehari di Iran sepanjang cuti Nowruz.

Iran mempunyai beberapa harga bahan api termurah di dunia. Satu liter petrol tanpa subsidi bernilai 30,000 riyal seliter ($0.06) di Iran yang merupakan sebahagian kecil daripada harga yang dikenakan di Eropah dan di AS. – Agensi


Singkirkan pemimpin Melayu takut dilabel rasis, hilang undi!

BANGI, 17 Muharram 1442H, Sabtu – Takut hilang undi dan dilabel rasis adalah antara perkara yang menghantui pemimpin Melayu sekiranya mereka membela nasib bangsa sendiri.

Ironinya perkara tersebut tidak pula berlaku kepada pemimpin MCA atau DAP walaupun melibatkan pembelaan golongan yang bersalah di sisi undang-undang.

Bimbang perkara ini menjadi polemik yang merugikan, Pertubuhan-Pertubuhan Pembela Islam (PEMBELA) mengajak rakyat bangkit menegur para pemimpin Melayu.

“MCA dan DAP tidak takut atau malu membela kelompok mereka walaupun memang terbukti bersalah kerana tidak ada siapa berani mengatakan mereka mengamalkan rasisme atau assobiah yang tercela.

“Tetapi lihatlah pemimpin-pemimpin Melayu kita, yang punyai hak-hak dan kedudukan kita yang termaktub dalam Perlembagaan dan undang-undang tidak berani membela orang kita sendiri dalam pelbagai isu hanya kerana takut dilabel rasis, assobiyah dan kehilangan undi,” katanya menerusi status di Facebook, hari ini.

PEMBELA berkata, sekiranya pemimpin Melayu masih bersikap seperti dahulu selepas ditegur rakyat, mungkin sudah tiba masanya mereka mengundurkan diri.

“Akar umbi parti-parti Melayu mahupun rakyat marhaen biasa perlu bangkit bersuara menegur pemimpin-pemimpin kita supaya mereka berubah atau kita ubah sahaja dalam pilihan raya!,” katanya lagi.


Zionis tahan lima nelayan Palestin

TEBING BARAT, 26 Zulkaedah 1444H, Khamis – Tentera laut Israel menahan lima nelayan Palestin di luar pantai Semenanjung Gaza, dalam insiden terbaru yang dimulakan oleh pasukan pendudukan haram, semalam.

Zakaria Baker, dari Kesatuan Jawatankuasa Kerja Pertanian (UAEC) berkata, lima lelaki itu sedang memancing di Al-Sudaniya, utara Kota Gaza apabila mereka ditahan oleh tentera laut pengganas Israel.

Nelayan itu kemudiannya dibawa ke lokasi yang tidak didedahkan, dengan banyak butiran mengenai kejadian itu masih belum jelas atau belum didedahkan oleh mana-mana laporan.

Menurut Kementerian Pertanian Palestin, kira-kira 4,000 rakyat Palestin di Gaza bekerja dalam sektor perikanan.

Pencerobohan Israel ke atas nelayan Palestin di perairan Semenanjung Gaza yang terkepung adalah perkara biasa, dengan ramai nelayan Palestin sering terkena tembakan terus dari tentera pengganas Israel.

Percubaan menenggelamkan atau merampas bot para nelayan juga dilakukan, beserta penyempitan kawasan nelayan mereka untuk jangka masa yang lama. – Agensi


UMNO masih relevan biar ada pihak kata ‘dah tak bernyawa’

KUALA LUMPUR, 21 Syawal 1444H, Jumaat – UMNO masih relevan meskipun terdapat tanggapan bahawa parti itu seolah-olah “tidak bernyawa lagi,” terutamanya selepas memperlihatkan rekod prestasi kurang baik sejak 2018, kata Presiden UMNO, Datuk Seri Ahmad Zahid Hamidi

Beliau berkata, UMNO yang telah melalui pelbagai cabaran sepanjang 77 tahun penubuhannya, masih mempunyai 26 Ahli Parlimen serta empat lagi Ahli Parlimen daripada parti komponen Barisan Nasional (BN) yang menyertai Kerajaan Perpaduan.

“Di dalam kita melihat diri kita sendiri, kita jangan lupa lihat sejarah, namun kalau kita hanya menggali sejarah tanpa persediaan kita ke hadapan, maka kita tidak akan ke mana-mana. Dua puluh tiga tahun lagi, UMNO akan berusia 100 tahun ertinya dalam dua dekad lagi, apabila UMNO berusia 100 tahun ketika itu lakaran perjuangan UMNO mungkin telah berubah,” katanya.

Beliau berkata, biarpun berada dalam kerajaan sekarang dengan jumlah Ahli Parlimen yang kecil, parti ini berfungsi dengan lebih baik dalam Kerajaan Perpaduan dengan konsep Malaysia MADANI berbanding dengan hubungannya dengan rakan kongsi dalam kerajaan sebelum ini.

Ahmad Zahid yang juga Timbalan Perdana Menteri berkata demikian dalam amanatnya sempena majlis sambutan Ulang Tahun ke-77 UMNO di sini malam tadi yang turut dihadiri kepimpinan tertinggi parti.

Sementara itu, berhubung agihan kerusi bagi menghadapi Pilihan Raya Negeri (PRN) di enam negeri,  Ahmad Zahid yang juga Pengerusi BN ketika ditemui media berkata parti telah menyerahkan kepada Timbalan Pengerusi Datuk Seri Mohamad Hasan untuk mengetuai rundingan bersama parti di dalam Kerajaan Perpaduan.

“Kita menyerahkan kepada kebijaksanaan Timbalan Presiden UMNO (Mohamad) dalam membuat rundingan itu nanti,” katanya.

Enam negeri yang akan mengadakan PRN tahun ini adalah Selangor, Negeri Sembilan, Pulau Pinang, Kedah, Kelantan dan Terengganu.

Mengulas mengenai Konvensyen Nasional Kerajaan Perpaduan yang dijadual berlangsung Ahad ini, Ahmad Zahid berkata kesemua 148 Ahli Parlimen yang mendokong kerajaan akan dihimpunkan dengan Perdana Menteri Datuk Seri Anwar Ibrahim dijangka akan menyampaikan amanat penting. – Bernama


Fitnah AS, EU ancam industri sawit negara

BANGI, 20 Safar 1442H, Khamis – Amerika Syarikat (AS) kini berganding bahu dengan Kesatuan Eropah (EU) dalam melaksanakan agenda neoimperialisme mereka ke atas industri sawit Malaysia.

Penyelidik PhD di Faculty of Governance and Global Affair, Abdul Muein Abadi berkata, sekatan dan pengharaman dilakukan dengan sewenang-wenangnya oleh mereka tanpa menerima fakta dan usaha yang telah dilakukan di pihak Malaysia.

Terbaharu, AS dilaporkan bakal mengharamkan import produk sawit dari syarikat FGV Holdings Berhad.

Jabatan Kastam dan Perlindungan Sempadan (CBP) AS mengumumkan pada lewat Rabu minggu lalu bahawa pihaknya mengharamkan minyak sawit dari FGV, antara pengeluar utama komoditi berkenaan di Malaysia, selepas siasatan selama setahun.

CBP mendakwa, FGV menggunakan tenaga buruh paksa serta buruh paksa kanak-kanak dalam proses pengeluaran minyak sawit.

Dakwaan AS itu bagaimanapun dibantah dengan penjelasan komprehensif FGV.

“Ternyata tindakan AS itu adalah terlalu tergesa-gesa dan tidak mengambil kira segala inisiatif yang telah dilaksanakan FGV.

“Hal ini menyamai tindakan EU sebelum ini yang melakukan diskriminasi besar apabila menggugurkan minyak sawit daripada senarai tenaga boleh diperbaharui bagi alternatif minyak untuk kenderaan menjelang tahun 2030 di Eropah dengan alasan kononnya industri sawit mengakibatkan penyahutanan.

“Sebaliknya, minyak soya yang mengakibatkan kemusnahan hutan yang jauh lebih besar tidak pula digugurkan EU,” katanya dalam tulisan artikel yang disiarkan di Sinar Online, hari ini.

Abdul Muein berkata, sebagai perbandingan, tanaman sawit menghasilkan lapan kali ganda lebih banyak minyak dalam lingkungan satu hektar berbanding kadar minyak kacang soya yang dihasilkan dalam luas sama di AS.

“Lalu mengapa minyak sawit menjadi sasaran sedangkan minyak soya tidak? Tidak lain tidak bukan kerana diskriminasi politik sebahagian ahli politik Eropah yang pro-Amerika dan menindas negara kecil seperti Malaysia,” katanya.

Tindakan terburu-buru EU dan AS ini, katanya, akan menyebabkan tiga juta rakyat Malaysia yang terlibat dalam rantaian industri sawit negara menerima impak negatif.

Malah, Abdul Muein berkata, ia termasuk lebih setengah juta pekebun kecil sawit.

“Kedua-dua tindakan EU dan AS itu adalah manifestasi sikap neoimperialis yang cuba untuk menjejaskan industri sawit demi kepentingan pelobi tertentu di negara mereka – dengan fitnah dan dakwaan berat sebelah yang nyata.

“Sama-samalah kita doakan semoga Allah SWT memelihara industri sawit kita,” katanya.


PRU15: PH mahu rampas kembali kerajaan Perak

BANGI, 12 Rabiulawal 1444H, Ahad – Pakatan Harapan (PH) memberi gambaran untuk mengambil alih kerajaan negeri Perak selepas Pilihan Raya Umum ke-15 (PRU15).

Jentera parti akan melakukan yang terbaik untuk menawan semula negeri itu melalui kemenangan di beberapa kerusi yang disasarkan, tegas Timbalan Presiden PKR, Rafizi Ramli.

“Kita ada kerusi-kerusi penting di sini. PKR akan bertanding balik di Parlimen Tapah (termasuk) kerusi Dewan Undangan Negeri (DUN) Ayer Kuning dan Chenderiang.

“Kita kena buat yang terbaik supaya menang kali ini. Kalau pun tidak menang, tidak mengapa tetapi pastikan ada perubahan dan lonjakan yang cukup baik.

“Kita tunggu masa kerusi-kerusi macam Tapah, Ayer Kuning, Chenderiang dan Perak secara keseluruhannya untuk diambil alih kerajaan PH,” katanya seperti dilapor Utusan Malaysia, hari ini.

Rafizi menambah, pihaknya bersedia menghadapi pilihan raya pada bila-bila masa meskipun tidak bersetuju ia diadakan pada musim banjir.

“Kita elakkan PRU15 semasa banjir kerana mahu beri tumpuan kepada bencana itu. Bagaimanapun, kalau diadakan masa banjir, kita akan masuk bersedia.

“Bersedia pertahankan hak rakyat untuk melantik kerajaan yang baik, bersedia juga untuk bantu mereka yang terkesan dengan banjir,” katanya.

Pada PRU14, PH menang 29 daripada 59 kerusi DUN Perak dan mendapat mandat membentuk kerajaan negeri selepas berjaya memperoleh majoriti mudah 31 kerusi DUN.

Mandat berkenaan diperoleh setelah dua wakil rakyat Barisan Nasional (BN) memilih menyertai PH.


Thailand rekod 374 kes dalam 24 jam

BANGKOK, 4 Jamadilakhir 1442H, Ahad – Thailand telah merekodkan sejumlah 374 jangkitan baharu COVID-19 dan sifar kematian dalam tempoh 24 jam lepas menjadikan jumlah keseluruhan kes di negara itu setakat ini ialah 12,054 dengan 70 kematian.

Jurucakap Pusat Pentadbiran Situasi COVID-19 (CCSA) Thailand, Thaweesilp Wissanuyothin berkata, daripada jumlah kes baharu itu, sebanyak 364 adalah jangkitan tempatan dengan 321 melalui pengesanan kes aktif manakala 43 lagi mempunyai kaitan dengan mereka yang berkunjung ke kawasan berisiko tinggi dan 10 merupakan kes import.

Beliau berkata, Thailand yang menyaksikan gelombang kedua penularan bermula pada pertengahan Disember mencatat sejumlah 7,817 kes dengan 10 kematian.

Penularan terkini itu telah merebak ke 61 wilayah.

“Kami menjangkakan lebih banyak kes COVID-19 semasa pihak berkuasa awam meningkatkan pengesanan kes aktif di kilang-kilang di beberapa wilayah,” katanya pada taklimat harian COVID-19 di sini hari ini.

Sejak penularan virus itu pada Januari tahun lepas, Thailand telah mencatatkan sejumlah 12,054 kes COVID-19 yang menyaksikan 9,777 adalah jangkitan tempatan termasuk 3,707 menerusi pengesanan kes aktif dan 2,277 merupakan mereka yang pulang dari luar negara.

Thaweesilp turut meluahkan kebimbangan dengan pekerja asing tidak berdokumen yang mengelak menjalani ujian saringan COVID-19 susulan khuatir tindakan perundangan diambil terhadap mereka kerana kumpulan itu boleh menyebarkan virus berbahaya tersebut.

“Kami menganggarkan sejumlah 50,000 pekerja asing haram di negara ini dan mereka berpotensi menyebarkan virus itu jika mengelak melakukan ujian saringan COVID-19 semasa pengesanan kes aktif,” katanya.

Bagi mengekang penularan COVID-19, Thailand telah membenarkan pekerja migran tidak berdokumen dari Kemboja, Laos dan Myanmar memohon permit kerja tanpa penalti bagi membolehkan pihak berkuasa memantau kesihatan mereka.

Mereka dibenarkan bekerja di negara itu secara sah sehingga Februari 2023.

Sementara itu, Perdana Menteri, Prayut Chan o-Cha memberi jaminan bahawa pihak berkuasa tidak akan membuat keputusan yang terburu-buru dalam meluluskan vaksin COVID-19.

Menurut portal berita Bahasa Inggeris The Nation, Prayuth enggan membiarkan rakyat Thailand dijadikan sebagai bahan uji kaji.

“Saya mempunyai satu dasar yang penting iaitu memastikan vaksin tersebut adalah selamat dan boleh digunakan oleh rakyat Thailand,” katanya.

Thailand dijangka menerima kumpulan pertama vaksin COVID-19 daripada syarikat Sinovac Biotech dari China pada Februari.

Penghantaran pertama sebanyak 200,000 dos dijangka tiba pada akhir Februari manakala 800,000 dos pada akhir Mac dan sejuta dos lagi pada akhir April. – Bernama


Kuatkan hubungan nusantara demi kesejahteraan serantau

KITA satu rumpun, satu bahasa dan satu bangsa. Yang lebih utama adalah kita satu agama. Mungkin wujud banyak dialek dan loghat, tetapi kita lebih dikenali dengan Melayu nusantara.

Kita juga disebut sebagai negara Islam. Kekuatan agama dan bangsa perlu diperkukuhkan lagi supaya ikatan persaudaraan kita semakin erat dan kukuh.

Memang dulu sebelum Perjanjian Inggeris-Belanda 1824, hubungan kita memang kuat dan kukuh. Walaupun dipisahkan dengan Selat Melaka, tetapi ianya tidak menghalang ikatan persaudaraan. Penjajah iri hati melihat kekuatan kita kerana boleh menyekat kemaraan mereka menjajah dan menguasai tanah watan kita. Maka kita dipisahkan dengan perjanjian tersebut.

Episod buruk itu telah berlalu. Kita perlu bertaut semula demi keamanan dan kesejahteraan. Pemimpin dan rakyat kedua-dua negara perlu berusaha untuk mengembalikan kegemilangan kita bersama di masa lampau. Sejarah kegemilangan kita perlu dikembalikan sebelum dirobek semula oleh kuasa-kuasa besar yang sudah mula bertarung di tanah air kita. Dulu pun mereka sekarang pun mereka juga yang digelar sebagai penjajah. Dulu perebutan antara Inggeris dan Belanda. Sekarang Amerika Syarikat (AS) dan China. Mereka semua sama saja.

Sudah tiba masanya negara bersaudara Malaysia dan Indonesia membina kekuatan bersama meliputi semua bidang kepentingan bersama. Perlu bina kekuatan bersama dalam ketenteraan dan keamanan serantau, bahkan boleh mencapai kekuatan negara-negara Islam.

Lihat bidang pertanian khususnya kelapa sawit telah nampak kejayaannya. Ini bermakna banyak lagi bidang-bidang lain yang boleh diteroka dari sekarang. Hasil kerja sama lima tahun lepas dapat dilihat hasilnya sekarang di kedua-dua negara. Mudah-mudahan bidang ini sebagai penanda aras untuk kita mulakan lebih giat dalam bidang ketenteraan, ekonomi, teknologi, sosial, maritim dan lain lain yang menjadi kepentingan bersama.

Ustaz Sharipudin bin Ab Kadir
Ketua Perhubungan Isma Kelantan


Pelarian Rohingya dilarang tinggalkan pulau Bashar Char

DHAKA,17 Zulkaedah 1441H, Khamis – Pihak berkuasa Bangladesh memberi amaran kepada ratusan pelarian Rohingya supaya tidak meninggalkan pulau di Teluk Benggala yang kerap dilanda banjir.

Larangan itu hanya dikecualikan sekiranya pelarian-pelarian berkenaan berniat untuk kembali ke negara asal.

Sekurang-kurangnya 306 etnik Rohingya ditempatkan di pulau Bashan Char pada April lalu, selepas diselamatkan dari dua bot dalam cubaan menyeludup mereka ke Malaysia.

Simpati dengan nasib menimpa etnik berkenaan, Pertubuhan Bangsa- Bangsa Bersatu (PBB) dan pemimpin masyarakat turut berusaha untuk menempatkan mereka di kem pelarian lebih selesa di tanah besar.

Pentadbir wilayah yang merangkumi pulau itu, Mohammed Khorshed Alam Khan berkata, para pelarian Rohingya terbabit akan kekal di Bhasan Char sehingga mereka dihantar pulang ke Myanmar.

Mohammed Khorshed berkata, kesemua pelarian di pulau itu dijaga dengan baik selain mempunyai kemudahan jauh lebih selesa berbanding di kem pelarian yang sesak di Cox’s Bazar, di mana lebih 700,000 etnik Rohingya mendapatkan perlindungan.

Mereka adalah kumpulan yang melarikan diri daripada operasi tentera di Myanmar pada 2017.

Sebelum ini, pihak berkuasa Bangladesh pada April berkata, etnik Rohingya berkenaan akan ditempatkan di pulau berkenaan bagi membendung penularan COVID-19 di kem pelarian.

Sementara itu, Ketua Persatuan Arakan Rohingya untuk Keamanan dan Hak Asasi Manusia, Mohib Ullah berkata, pelarian etnik itu yang berada di pulau berkenaan mahu mengadakan rundingan bersama Pesuruhjaya Pelarian Bangladesh.

Mohib turut menggesa pihak berkuasa untuk menghantar kanak-kanak Rohingya kembali kepada keluarga masing-masing. – Agensi


Kadar gaji minimum dalam proses semakan, kajian semula

BANGI, 20 Rejab 1443H, Selasa – Kerajaan kini dalam proses membuat semakan dan kajian semula kadar bayaran gaji minimum, selaras dengan Akta Perundingan Gaji Negara 2011 (Akta 732).

Menteri Sumber Manusia, Datuk Seri M Saravanan berkata, ketika ini kadar gaji minimum di Malaysia adalah RM1,200 sebulan di kawasan majlis bandaraya dan majlis perbandaran, manakala bagi kawasan lain ia ditetapkan dengan kadar RM1,100, berkuat kuasa sejak 2020.

“Walaupun semakan kasar terhadap gaji minimum ini belum diputuskan dan dimuktamadkan kerajaan, terdapat majikan yang sudah mula membayar gaji minimum pada kadar RM1,500,” katanya dalam kenyataan, hari ini.

Sebelum ini, Saravanan dilaporkan berkata, kementeriannya optimis kadar baharu gaji minimum sekitar RM1,500 berjaya direalisasikan selepas mendapat persetujuan jemaah menteri menjelang hujung tahun ini.

Dalam masa sama, beliau turut mengucapkan tahniah kepada dua syarikat iaitu AEON Co (M) Bhd dan Wesports Holdings yang menawarkan gaji pada kadar RM1,500 kepada pekerja mereka.

Katanya, kedua-dua majikan itu menunjukkan contoh yang baik, di mana mereka prihatin dengan masalah pekerja walaupun berdepan keadaan ekonomi terkesan akibat pandemik COVID-19.

Justeru, beliau menyeru majikan lain supaya mencontohi pendekatan syarikat tersebut dan berusaha menawarkan gaji pekerja pada kadar yang melebihi gaji minimum sedia ada.

Kali terakhir gaji minimum dinaikkan adalah pada 1 Februari 2020 semasa pembentangan Bajet 2020 dengan jumlah kenaikan RM100 daripada RM1,100 ke RM1,200 sebulan.

Perintah Gaji Minimum 2020, Seksyen 23 Akta Majlis Perundingan Gaji Negara 2011 (Akta 732) menyatakan kadar gaji minimum perlu dibayar kepada pekerja dalam mana-mana kawasan majlis bandaraya atau majlis perbandaran adalah sebanyak RM1,200 sebulan, RM46.15 sehari (enam hari bekerja dalam seminggu), RM55.38 sehari (lima hari) dan RM69.23 sehari (empat hari), manakala bayaran setiap jam adalah RM5.77.